Zahidlərin dediklərindən - O, sizə nəsihət verir ki, bəlkə nəsihət alasınız - Nəsihətlər - İslamda nələr var? - gunahkar-bende\n2013-01-23, 8:30 PM\n◘Bir zahid bir qaziyə deyir: "Mən istərdim sən bu vəzifədən uzaq olasan. Lakin indi ki, bunu öz öhdənə almısan, onda səkkiz şeyə riayət et: Danlaqdan qorxma, tərifə ürək bağlama, işdən çıxarılmaqdan qorxma, hökmü bilsən də məşvərət etməkdən imtina etmə, haqq sənə məlum olsa, onu bəyan etməkdən ötrü bir an da yubanma, qəzəbli halda qəzavət etmə, nəfsani istəklərə uyma və nə qədər ki münaqişə tərəflərinin hər ikisi hazır olmayıb, bir tərəfə qulaq asma.”\n◘Səkkiz şey səkkiz şeyin bəzəyidir: heysiyyət, izzəti-nəfs fəqirliyin, şükr var-dövlətli olmağın. Səbr bəlanın, təvazö nəcabətin, helm alimin, özünü kiçik tutmaq elm öyrənənin, ağlamaq qorxunun, xüşu da namazın.\n◘Hər kəs səkkiz şeyi tərk etsə, səkkiz şey əldə edər. Boş-boş və faydası olmayan danışığı tərk edən hikmət əldə edər, yersiz baxışları tərk edən qəlbin xüşusunu əldə edər, çox yeməkdən çəkinən şəxs ibadətin ləzzətini dadar, dünya məhəbbətini qəlbindən çıxaran kəsə axirət məhəbbəti nəsib olar, başqaların eyiblərini axtarmaqdan çəkinən şəxsin diqəti öz eyiblərinə yönələr və onları islah etməklə məşğul olar, Allahın zatı barədə düşünməkdən çəkinən kəs nifaqdan amanda olar, camaatla düşmənçilik etməyən kəs onların məhəbbətinə nail olar və hər kəs bədənini bəsləməkdən əl çəksə, asayiş əldə edər.\n◘Səkkiz xüsusiyyətin ardınca gəzdim, bütün dünya və axirət xeyrini həmin şeylərdə tapdım:\n1. Qüdrət və məqam əldə etmək istədim, onu elmdən başqa bir şeydə görmədim. Elm və bilik ardınca gedin ki, həm dünyada, həm də axirətdə əzəmət sahibi olasınız.\n2. Böyüklük axtardım, bunu təqvadan başqa bir şeydə görmədim. Təqvalı olun ki, böyüklük əldə edəsiniz.\n3. Var-dövlət əldə etmək istədim, bunu qənaətdən başqa bir şeydə görmədim. Qənaət edin ki, ehtiyacsız olasınız.\n4. Asayişi əldə etmək istədim. Bunu nalayiq və fərsiz insanlardan uzaq olmaqda gördüm. Bu cür insanlarla yoldaşlıq etməkdən uzaq olun ki, rahatlıq əldə edəsiniz və Allahın əzabından amanda qalasınız.\n5. Salamatlıq ardınca gəzdim, bunu Allaha itaətdən başqa bir şeydə görmədim. Allaha itaət edin ki, salamat qalasınız.\n6. Xüzu və təvazö ardınca gəzdim, bunu haqqı qəbul etməkdən başqa bir şeydə görmədim. Haqqı qəbul edin ki, təkəbbürdən uzaq olasınız.\n7. Həyatın ləzzətini axtardım, bunu nəfsani istəkləri tərk etməkdə gördüm. Nəfsin istəklərini tərk edin ki, həyatın ləzzətini da dadasınız.\n8. Camaatın tərifinin ardınca getdim, bunu səxavətdən başqa bir şeydə görmədim. Səxavətli olun ki, yaxşı ad qazanasınız.\n◘Rum hakimi Qeysər bir keşişdən soruşdu:\n–Ən böyük hikmət nədir?\n–Keşiş cavab verdi:\n–Öz qədir-qiymətini bilmək.\n–Ən kamil əql hansıdır?\n–Elmin hüdudlarını aşmamaq.\n–Ən böyük helm nədir?\n–Söyüş qarşısında səbr etmək.\n–Heysiyyətin ən böyük qoruyucusu nədir?\n–Ən kamil mal-dövlət hansıdır?\n–Haqqı ödənilmiş mal (yəni, vacib vergiləri ödənilmiş mal)\n–Ən yaxşı səxavət nədir?\n–Təqva və ixlas.\n–Ən yaxşı sultan kimdir?\n–Qüdrətli olduğu halda helmi hər kəsdən artıq, qəzəb halında cəhli hər kəsdən az və qüdrətin davamlı olmasını yalnız və yalnız ədalətli olmaqda görən sultan.\nViews: 469 | Downloads: 0 | Rating: 0.0/0


Azərbaycan: Avropaya inteqrasiya olunmamaq paktı\n2021, 19 May, çərşənbə, Bakı vaxtı 00:48\nAvropa İttifaqının bayrağı\nJurnalist Andrew Rettman EUobserver internet qəzetində yazır ki, «Azərbaycanın petro-rejimi və Avropa İttifaqı saat əqrəbinin əksi istiqamətində yeni strateji pakta dair danışıqlardadırlar»\n4 aprel tarixli layihə «Strateji Modernləşdirmə Partnyorluğu» (Strategic Modernisation Partnership) adlanır, 13 səhifədən ibarətdir və hüquqi baxımdan icrası məcburi deyildir.\n«Azərbaycan Avropa İttifaqına üzvlük bir tərəfə qalsın, heç, necə deyərlər, daha «ətli-qanlı» «Assosiasiya Sazişinə» qoşulmaq istəmədiyi üçün, çox güman, qarşıdan gələn illərdə Avropa ilə münasibətlərini formalaşdırmalı olacaq»- yazır jurnalist.\nİlk iki səhifədə söhbət «yekun məqsədin Avropa İttifaqı ilə inteqrasiya və yaxınlaşma olmaqla, praktik islahat tədbirlərinin mütərəqqi tətbiqinin olacağı» barədədir.\nSənəddə deyilir ki, «bu pakt Azərbaycanda siyasi və iqtisadi islahatları inkişaf etdirəcək, dərin və hərtərəfli demokratiyaya dəstək verəcək, regional təhlükəsizliyi və davamlı iqtisadi yüksəlişi və enerji əməkdaşlığını gücləndirəcək».\nBu da qeyd olunur ki, Avropa İttifaqı Azərbaycan vətəndaşlarının üzv ölkələrə səfərlərini asanlaşdıracaq.\nLakin bu da vurğulanır ki, bu işlərin baş verməsi üçün Aİ-dan vəsait ayrılmayacaq və yeni strukrturlar yaradılmayacaq, əvəzində daha çox 10 il bundan əvvəl yaradılmış “alt komitələr”ə müraciət olunacaq.\nYerdə qalan 11 səhifədə «qarşıdan gələn 6 aydan iki il müddətinədək icra olunacaq bir sıra «fəaliyyətlərdən» bəhs olunur.\nBu fəaliyyətlər öz növbəsində 5 fəslə ayrılıb: siyasi islahatlar və Aİ ilə yaxınlaşma; təhlükəsizlik əməkdaşlağı və məsləhətləşmələri; ticarət və biznes mühiti; enerji, ətraf mühit və nəqliyyat; habelə fiziki şəxslər arasında birbaşa əlaqələr.\nBu sənəd keçmiş sovet ölkələrinin iştirakilə Aİ-nın noyabrda Vilnüsdə keçiriləcək sammitində imzalanmalı idi.\nAndrew Rettman yazır ki, indi Aİ sənədin imzalanması üçün ayrılmış müddətin kifayət edəcəyi barədə bir ay bundan əvvəl olduğundan daha az əmindir.\nAZƏRBAYCAN ƏN YUMŞAQ TƏNQİDİ DƏ HƏZM ETMİR\nO vurğulayır ki, yeni mətn siyasi islahatlar barədə əvvəlki sənəddən – 2004-cü ildə imzalanmış Azərbaycan-Aİ «Hərəkət Planı»ndan daha az iddialıdır, beləki, həmin sənəddə iki fəsil demokratiya və qanunun aliliyinə həsr olunmuşdu.\n«Lakin Aİ-dakı mənbələrə istinadən demək olar ki, hətta sənədin yeni yumşaq dilini də Azərbaycanın getdikcə repressivləşən rejimi həzm edə bilmir»- yazır müəllif.\nAvropa İttifaqından olan bir mənbə bildirib ki, «cəmiyyəti bir balaca daha demokratik etmədən reallıqda modernləşdirmə çox çətindi».\nLakin Azərbaycanın Aİ-dakı səfiri Fuad İskəndərov izah edib ki, «Avropa bizim ərazi bütövlüyümüzə hörmət nümayiş etdirməlidir».\nCənab İskəndərov sayta bildirib ki, «bu paktın əsas qayəsi Azərbaycanın biznes elitasının təlimi və onun ən müasir texnologiyalara yiyələnməsinə yardım göstərilməsidi».\nO əlavə edib ki, «sənədin 95 faizi artıq hazırdır, lakin belə də olur ki, yerdə qalan 5 faiz üçün uzun müddət işləmək lazım gəlir».\nAndrew Rettman yazır ki, «stareji» və «hörmət» Azərbaycan üçün çox mühüm sözlərdir.\nCənab İskəndərov bildirir ki, Aİ Azərbaycanın Avropaya Rusiyadan yan keçən 40 milyard avroluq qaz kəmərinin çəkilişi barədə Bakının «son dərəcə çətin» seçim etməsini qiymətləndirməlidir.\nEyni zamanda Azərbaycan Bakıya hörmət göstərilərək əvvəlcədən icazə almadan Dağlıq Qarabağa səfər edən Avropa İttifaqı diplomatlarını «qara siyahıya» salmağa hazırdır.\n«Bununla belə, Azərbaycanın reallıqda olan imici onun yaratmaq istədiyi imicdən dəhşətli dərəcədə fərqlidir» – yazır müəəllif.\nCənab İskəndərov deyib ki, «Azərbaycan müsəlman aləmində ən tolerant ölkələrdən biridir və bununla fəxr edir».\nO söyləyib ki, Azərbaycan Avropa İttifaqı ölkələrinə bənzəmək istəyir, lakin bu, 25-30 il çəkə bilər, beləki, Azərbaycan post-sovet liderlərinin yeni nəslinin yetişdirilməsinə çalışır.\nSəfir deyib ki, Azərbaycan Avropa İttifaqı ilə hər vergülün üstündə ciddi mübarizə aparır, çünki hər hansı məqama imza atıldıqdan sonra, onun icrası şübhəsiz yerinə yetirilməli olacaq. «Əgər biz nəyəsə «hə» dediksə, onu yerinə yetirəcəyik» – deyib səfir.\nBƏ «HƏ» DEMİŞDİNİZ…\n«Lakin məsələn, İbrahim İbrahimli səfirin tolerantlıq barədə dedikləri ilə razılaşmaya bilər – yazır Andrew Rettman.\nBu müxalifət lideri aprelin 6-da Azərbaycanın təcrid olunmuş regionu olan Naxçıvana səfər edib.\nOnun maşını qara rəngli BMW avtomobili tərəfindən dayandırılıb. Mülki geyimli dörd nəfər onu yaxalayaraq başına torba keçirmiş, daha sonra isə döymüş və yol kənarına tullamışdılar.\nO Human Rights Watch insan haqları təşkilatına belə deyib: «Onlar mənim qarnıma və paça nahiyəmə zərbələr endirirdilər. Onlar gənc və belə görünür ki, yaxşı təlim görmüş şəxsləri idi. Mən yıxılmışdım, lakin onlar məni hələ də döyürdülər və deyirdilər ki, evimə qayıdım və bir də buralara gəlməyim».\nHuman Rights Watch insan haqları təşkilatının hesabatında deyilir ki, Azərbaycanda prezident seçkisinin ərəfəsində 38 nəfər siyasi motivlərlə təqibə və ya həbsə məruz qalıb.\n«İskəndərovun «yeni nəsil» yetişdirmək barədə söhbətlərinə baxmayaraq, hücumlar ilk növbədə yaşlı elitanı lağa qoymaq üçün yeni mediadan istifadə edən gəncləri hədəfləyir» – yazır müəllif.\nNida vətəndaş hərəkatının 7 üzvü həbsdədir.\nQəzet redaktoru Hilal Məmmədov YouTube-da «davay do svidaniya» oxuyan müğənniləri yerləşdirdiyi üçün həbsxanaya göndərilib.\n«İskəndərovun «biz «hə» dediksə, deməli edəcəyik» hökmünə baxmayaraq, Avropa İttifaqı bildirir ki, Azərbaycan 2004-cü ildə «Hərəkət planı»nın siyasi islahatlarına «hə» desə də, onları icra etməyib» – yazır Andrew Rettman.\nXALQ ALMAĞA HAZIRDIR, HAKİMİYYƏT VERMƏYƏ YOX\n«Strateji» və «hörmət» sözündən başqa Azərbaycan səfiri ölkəsinin Avropa İttifaqı ilə münasibətlərini təsvir edərkən bir neçə dəfə «proqnozlaşdırılan partnyor» ifadəsini işlədib.\nLakin HRW-un təhlilçisi Giorgi Gogia, deyir ki, «adamları daha çox sıxışdırdıqca, onların hərəkətləri daha az «proqnozlaşdırılan» və daha az sabit olur».\nGogia qeyd edir ki, yanvar ayında İsmayıllı şəhərində adamlar üç gün ərzində iğtişaş törətdilər və buna səbəb yerli icra başçısının özünü toxunulmaz sayan qohumunun yol hadisəsinə görə bir taksi sürücüsünü sillələməsi idi.\n«İğtişaşçılar hökumətin devrilməsini yox, sosial ədalət – iş və korrupsiyaya son qoyulmasını tələb edirdilər» – deyir Gogia.\n«Söhbət ondan getmir ki, xalq islahata hazır deyil, - bildirir Gogia, - hakimiyyət bu islahatı xalqa vermir».\nMüəllif Andrew Rettman EUobserver internet qəzetində xarici əlaqələrlə bağlı mövzularda çıxış edir. O qəzetə 2005-ci ildə qoşulub və İsrail, Rusiya, Avropa İttifaqı xarici xidməti və təhlükəsizliyi məsələləri üzrə ixtisaslaşıb. 37 yaşı var, Polşada, Varşavada doğulub.\n«Sosial mediada fəal gənclər hədəfdədir»\nThe Economist: Azərbaycan hökuməti nədən qorxur?


Taliban intiharçısı 36 nəfəri qətlə yetirib (video)\n2022, 24 May, çərşənbə axşamı, Bakı vaxtı 21:38\nHərbi çağırış məntəqsində partlayış\nƏgqanıstanın Kunduz vilayətində intiharçının özünü partlatması nəticəsində azından 36 nəfər həlak olub, onlarla yaralanan var. İntiharçı özünün hədəfi kimi hökumət ordusuna əsgər toplayan məntəqəni seçib. (Reutersin görüntüləri)\nƏfqanıstan rəsmiləri bildirirlər ki, martın 14-də Kunduz əyalətində çağırıçı məntəqəsinə hücum edən intiharçı Taliban yaraqlısı 36 nəfəri qətlə yetirib. Onların arasında qadın və uşaqlar da var. Partlayışda 40-dan çox adam da yaralanıb.\nTalibanın sözçüsü partlayışa görə məsuliyyəti öz üzərlərinə götürdüklərini deyib.\nÖtən cümə günü də intiharçı Kunduz əyalətinin polis rəisini qətlə yetirib.\nBu ərzi Taliban yaraqlılarının davamlı təzyiqləri altındadır.


Darbeli Elektrikli Sahə Texnologiyası - Potatoes News\nDarbeli Elektrikli Sahə Texnologiyası\nEleaporation faydalarına dair uğurlu Show & Tell sessiyalarımızı davam etdiririk. Bu dəfə diqqətimizi kartof kartofu sənayesinə yönəldəcəyik.\n14 və 15 iyul tarixlərində, Fransız qızartması işlənməsində PEF haqqında nə bilmək istədiyinizi soruşma fürsəti təqdim edirik. Gizli və xüsusi hazırlanmış PEF Show & Tell görüşlərinə imkan verən virtual, bir-bir iclaslar təklif edirik.\nƏhatə olunan mövzular, seçdiyiniz məhsula PEF təsirinin göstərilməsindən, həmçinin məhsula dair açıq sualların həllindən və ya dəyişə bilər. proses optimallaşdırma və xətt inteqrasiyası.\nPEF hüceyrələri açır və turqor təzyiqini azaldır, müalicə olunmuş kök yumruları daha çevikdir və buna görə də işlənməsi daha asandır. PEF ilə şirin kartof və ya manşin kimi xammalın işlənməsini çətinləşdirərək daha uzun kartof və ya yeni forma və kəsik əldə edərək yeni məhsul imkanlarından faydalanmaq mümkündür.\nPEF, enerji və suyun xeyli dərəcədə qənaət edilməsinə və eyni zamanda emal xətti boyunca məhsul itkisinə səbəb olur. Proses optimallaşdırmasının bütün potensialından istifadə edərək, daha az yağ alma və daha yüksək məhsul verimi əldə edilir.\nQuakenbrueckdəki pilot mərkəzimiz studiya olaraq istifadə ediləcək. Bənzərsiz PEFPilot sistemimiz və məhsul analizi ilə yanaşı nümunə istehsalı üçün lazım olan bütün avadanlıqlarla tam təchiz edilmişdir. Və açıq-aşkar bir ağ və şirin kartof yükü.\nSuallarınızla bizi sınayın, səhər 9-dan axşam 5-ə qədər boş yerlərimiz var.\nTags: Fransız kartof sənayesiTexnologiya\nAvropa Kartof Ticarət Birliyindən son fəaliyyətlər və xəbərlər\nKartof Prosessoru Quzu Weston, 12-ci ilin üçüncü rübü üçün satışların% 863 artaraq 3 milyona çatdığını bildirdi\nSeson 2021-də fermada şübhə toxumlarının əkilməsi


D vitamini ilə zəngin qidalar – LUXLİFE.AZ\nBir çox insanda rast gəlinən D vitamini əksikliyi xüsusilə qış aylarında problemə səbəb olur.\nLuxlife.azbildirir ki, normalda bədən öz-özünə D vitamini istehsal edir. Amma günəş işığı əksikliyi və tarazsız qidalanma D vitamini əksikliyinə səbəb olur.\nDepressiya, sümük ağrıları və başın tərləməsi D vitamini əksikliyinin əsas əlamətləridir. Tərkibində D vitamini olan qidalardan istifadə edərək bu halları aradan qaldıra bilərsiniz.\n5 qramlıq bişmiş ala balığın tərkibində 90 faiz D vitamini mövcuddur. Gündəlik D vitamini ehtiyacınızı sadəcə 5 qram ala balıq yeməklə qarşılaya bilərsiniz.\nPortağal şirəsi sadəcə D vitamini deyil, A və C vitamini, potasium və lif baxımından da zəngindir.\nYumurtanın sarısında D vitamini mövcuddur. Xüsusilə kənd toyuğu yumurtasında digər yumurtalara nisbətən 3-4 dəfə daha artıqdır. Səbəbi isə bu toyuqların günəş işığı qəbul etməsidir. Gündə 1 ədəd yumurta yemək D vitamini ehtiyacının 20 faizini qarşılayır.\nD vitamini sümüklərin inkişafını təmin edir. Dəri xəstəliklərinin qarşısını alır.Bağırsaq və döş xərçənginin yaranmasına mane olur. İmmunitet sitemini gücləndirir.\n← 27 yaşlı ana özünü və iki qızını öldürdü – FOTO\nHamiləlik vaxtı həkimə baş çəkmə vaxtları →


Teatrda kino haqqında\nTeatrın və kinonun haqqı\nTarixən daha qədim sənət olan teatrın kinoyla rəqabətdə özünü necə aparması bir qədər köhnəlmiş məsələdir. Amma yenə də virtual-vizual janrların tüğyan etdiyi XXI əsrin sürət ritmində teatr nəsə arxaik bir təəssürat yaradır. "Teatr öldü? Yaşasın kino!" deməyə tələsənləri isə hələ nə qədər böyük heyrət saracaq. Məsələ bu qədər kəskin qoyulmasa belə, kino yarananda teatrın əndişələndiyini duymamaq mümkün deyildi. Məhz bu baxımdan də teatr axtarışları ilə bol olan XX əsrin pantomima teatrını, epik teatrını da kinonun uğurlarını mənimsəmə, saf-çürük etmə, təcrübədən keçirmə adlandırmaq olr. Təzəcə dil açmış kinonun Brextin epik teatrında, bəlkə də, təhtəlşüur olaraq yararlandığı ifadə texnikası teatrın şöhrətini artırdı. Teatr məhz bu vaxtlarda antik və orta əsrlər dövründəki populyarlığını qaytardı.\nKino meydana gələndə teatrdan böyük, möhtəşəm, kollektiv, kütləvi sənət tanınmırdı. Onun metod və təcrübəsindən istifadə etməyə dəyərdi. Bir də teatr bir fəlsəfə, bir ifadə, bir bir sənət olaraq əsrlərlə zehinlərdə bərkimiş, möhkəmlənmişdi və istər-istəməz oturuşmuş bir yaddaş olaraq kinoya nüfuz etməyə bilməzdi. Beləliklə teatr kinoya\n1. Mövzu, fəlsəfə olaraq daxil olurdu. Hələ səssiz filmlərdə tamaşaçı dolu zallar teatrın şöhrətinə şəhadət verən kadrlar idi. Çaplinin filmlərindən biri bu kontekstdə ("Rampa işıqları") maraqlı yozumlara yer qoyur. Bu filmin mövzusunun birbaşa olmasa da, dolayısı yolla teatra böyük dəxli vardı. Əlbəttə, filmdə teatr olan epizodlar boldur. Amma məsələ bunda deyil. Filmin qəhrəmanı əyləncəli satira teatrının vaxtilə məşhur, indi unudulmuş aktyorudur. Teatrın öyündüyü, sahib olduğu zamanın unutqanlıq gətirən ötəriliyi, qəhrəmanı anbaan qocalığa, ölümə, aparan sürəti filmin faciə akkordlarıdır. Qəhrəmanın şöhrəti və gəncliyi geridə, keçmişdə qalıb. Teatrda uğursuz nömrələrindən utandığı üçün adını belə dəyişib. Hər gecə yuxuda teatr pərdəsi, tamaşaçı dolu zal, uğurlu nömrələr görür. Ayılanda bu nömrələri unudur, ya da onların heç bir uğur qazanmır. Həyatının bu məqamında sevgiyə yoluxur. Sevdiyi qadın gənc,gözəl, istedadlıdır. Qəhrəman onun uğurlarını addımbaaddım izləyir. Bir vaxtlar səhnə işığında o parıldayırdısa, indi səhnə də, işıqlar da, gələcək də bu qadınındır. Qəhrəman bunu dərk edir. Teatrın bu qədirbilməzliyi onu bədbinləşdirir. Və kino bu unudulmuş teatr aktyorunun faciəsini necə də gözəl çatdırır: qızın uğurlu sınaq-çıxışından sonra səhnədəcə bir küncdə unudulmuş Kalveronun ümidsiz, tənha, kədərli üzünün yarısı işıqlandırılır. Böyük planda qaranlıq içrə bir parça ümidsiz, tənhalaşmış insan üzü...\nFilmin, sözün əsl mənasında, müəllifi Çaplinin qocalıq, unudulmaq qorxusu nə qədər böyük olsa da o, mövzunu çözə bilir. Məşhur artist qu quşu son nəğməsini necə oxuyursa, son çıxışını o cür şövqlə, uğurla başa vurur və tamaşaçıların alqışlarına çıxarkən son dəqqələrini yaşayır. Kalvero öz arzularını, gələcəyni, sevgisini -teatrını Terriyə ötürür. Ölümqabağı son dəfə Terrinin tamaşadakı çıxışını izləyir. Teatrda da ölür.\nTeatr bütün mistikası və qanunauyğunluq (suz)luqları ilə qəhrəmanın həyatını əhatə edir. Sanki tale, bəxt, şans kimi müəmmalar da teatrdan kənarda deyil. Teatr filmə daxil olduğu andan filmi əhatə edir. Sanki rampa işıqlarında zamanın hökmü kimi güclü, görünməz, ələgəlməz, bilnməz, söylənməz bir hökm var…\n2. Teatr kinoya element, ifadə, forma olaraq daxil olurdu. Kino yeri düşdükcə dekorasiyadan istifadə edirdi. Lazımınca pafos kimi əsl teatr (və siyasət) elementindən yararlanırdı. Dekorasya deyərkən, Trierin sözsüz şedevri "Doqvil"ini xtırlamamaq olmur. "Doqvil" şəhərdir. Bu şəhəri Danimarka rejissoru Trier iri bir pavilyonda dekorlarla, hətta çox şərti olraq tabaşirlə çəkilmş xəttlərlə qurub. Bu şəhərin evlərinin divarları yerə çəkilmiş şərti xətlərdir, qapılar belə yoxdur, qəhrəmanlar bu olmayan qapını açıb örtürlər, yalnızca pəncərələr, lazımi sütunlar, skamyalar, evdəki əşyalar var. İlk baxışda bu darıxdırıcı məkanda Doqvil şəhərinin əhvalatı baş verir. Bu şəhərin özünü xeyirxah sayan sakinləri anbaan dəyişir. Öz yırtıcı xislətini açmaqda onlara qanqsterlərdən qaçıb Doqvilə sığınan, hər bir sınağa, qərara, zülmə İsasayağı təmkinlə, səbirlə dözən Qreys kömək edir. Onlar Qreysi insan kimi görmür - açılış da məhz buradan başlayır. Doqvillilər Qreysi qul kimi işlədir, borclu çıxarır,hər vəchlə istismar edir, zorlayır, seksual obyekt kimi istifadə edirlər. Sevdiyi Tom da onu aldadır. Öz sosioloji araşdırma fəlsəfəçiliyində saxtalığı, qaragüruhçuluğu, qorxaqlığı ilə Qreysin insana, insanlığa olan son ümidini də qırır. Atasına qoşulan Qreys şəhəri yandırır, yerlə yeksan edir.\nMaksimal dərəcədə teatrallaşdırılma filmin uğurunu şərtləndirən amillərdən biri, bəlkə də, biricisi idi. İş orasındadır ki, insan xislətinin, kütlə psixolojisinin, toplum yırtıcılığının bütün təfərrüatlarını görmək üçün məhz bu cür teatrallaşmış "məhdudlaşma" lazım idi. Belə də diqqət qəhrəmanlardan yayınmır, doqvillilərin xeyirxah, az qala müqəddəs Qreysin başına gətirdyi hər cür vəhşiliklər lazımınca işıqlandırılır və çatdırılırdı. Həm də bu cür teatrallaşdırılmış, şərtiləşdirilmiş şəhər məsələni konkretləşdirmir, əksinə ümumiləşdirirdi. Doqvil çox şəhərin obrazı olurdu, Doqvil cəmiyyətin forması olurdu...


Təbrizdə quraşdırılan fars dili kitabı lövhəsi riyaziyyatla dəyişdirildi - NewsAze\nÖtən günlərdə Təbrizin “Fəhmidə” meydanında quraşdırılan “fars” dili kitabı lövhəsində dəyişiklik edilib.\nBu, azərbaycanlı fəalların kəskin etirazından sonra baş verib.\nŞəkildə göründüyü kimi artıq 3-cü sinif dərsliyində “fars” sözü gözə dəymir, onun yerinə “riyazi” (riyaziyyat) sözü yazılıb. Dövlətin rəsmi orqanı olan Bələdiyyə İdarəsinin bu şəkildə geri addım atması azərbaycanlı milli-mədəni fəalların etirazı və səyi nəticəsində baş verib.\nFəallar lövhə quraşdırıldıqdan qısa müddət sonra (sentyabrın 20-də) “fars” sözünü silərək yerinə “türk” yazmışdılar, onlar lövhənin hər iki tərəfində müxtəlif milli şüarlar da dərc etmişdir.\nŞübhəsiz ki, yeni dərs ili ərəfəsində ana dilində təhsil alması qadağan edilmiş bir şəhərdə fars dilinin təbliğ edilməsi yerli əhaliyə qarşı saymazlıq kimi qəbul olunur. Bu lövhə həm də Təbrizi fars şəhəri kimi göstərməyə hesablanmışdır.\nLövhənin Təbrizin bələdiyyə başqanı İrəc Şəhin Baherin təşşəbbüsü ilə quraşdırıldığı bildirilir. İ.Şəhin Baher antitürk mövqeyi ilə seçilən panfarsizm məktəbinin yetirmələrindən biridir.\nFəallar bu hərəkətləri ilə fars şovimizminin təzyiqlərinə qarşı dirəniş göstərəcəklərini bir daha sübut edərək İran rejiminin irqçi siyasətini pislədilər./gunaz.tv/\nDəyişiklik edildikdən sonrakı görüntü


21 Fevral, 2015, 10:45 8 Fevral, 2018, 13:14 yapon.azBir şərh yazın\nBir çox yaponlar özlərini dinsiz adlandırırlar. Lakin bununla belə Yaponiyada il ərzində bir çox dini bayramlar keçirilir.\n2014-cü ilin may ayının məlumatına görə, Yaponiyanın əhalisinin sayı təxminən 125 milyon nəfərdir. Bu, onu göstərir ki, yaponlar dinə qeyri-ciddi yanaşır. 125 milyonun cəmi 10 %-i hər hansısa dinə ürəkdən inanır. Bəs yaponlarda dinə olan bağlılığın bu qədər aşağı olmasının səbəbi nədir? Necə oldu ki, Yaponiyada dinə qarşı bu qədər inamsızlıq yarandı? İndi isə bu suallara cavab tapmağa çalışaq.\nBildiyiniz kimi, II Dünya müharibəsində Yaponiya məğlub olduqdan sonra imperatorun ölkədəki mövqeyi zəiflədi və din dövlətdən ayrıldı. Beləliklə, müharibədən sonra təhsil sistemindən dini dərslər yığışdırıldı. Bu isə əhalinin dini savadının azalmasına, nəticədə isə əhalinin dinə qeyri-ciddi yanaşmasına gətirib çıxardı. Məsələn, 1950-ci ildə əhali arasında sorğu keçirilmiş və sorğuda iştirak edənlərin 80 %-dən çoxu dini inanclarının mövcud olduğunu bildirmişdi. Eyni sorğu 1980-ci ildə yenidən keçirilir və sorğuda iştirak edənlərin cəmi 30 %-i dini inanclarının olduğunu bildirir. 30 %-in də az hissəsi gənc və orta nəsil, əksəriyyəti isə yaşlı nəslin nümayəndələridir. Ona görə də qarşıdakı yarım əsr ərzində hər hansısa bir dinə inanan yaponların sayının həddən artıq az olacağını təxmin etmək mümkündür.\nHər il Yaponiya əhalisinin 80 %-dən çoxu şintoist və buddist məbədlərində dualar edir, dini bayramlarda iştirak edirlər. Yaponların məbədlərdə dua etməsinə baxmayaraq, “özü haqda dinsiz” deməsini müsəlman və xristianların düzgün anlaması bir az çətindir. Yaponlar üçün dinsiz kəlməsi “bütün dinlərə hörmətlə yanaşdıqlarını, lakin hər hansısa bir dinə ürəkdən inanmamaları” mənasını verir.\nYuxarıda qeyd etdiyim kimi, yaponların dinə bu qədər soyuq olmalarının səbəbi II Dünya müharibəsindən sonra dinin təhsil, siyasətdən tamamilə uzaqlaşdırılmasıdır. Qeyd edə bilərəm ki, Yaponiyada bütün dünyada daha üstün dini tolerantlıq mövcuddur.\nYaponların il sonu və il əvvəlində keçirdiyi dini tədbirlərə fikir verək. Dekabr ayının 25-i Yaponiyada istirahət günüdür və bütün ölkədə Milad qeyd olunur. Yeni il gecəsi bütün buddist məbədlərində bir qayda olaraq, hər il zənglər çalınır. Yanvar ayının ilk 3 günü ərzində isə dinindən asılı olmayaraq, bütün xalq şintoist məbədlərinə gedərək ilk dualarını edirlər. Yaponlar buna “hatsumode” deyir mənası isə, “yeni ildə tanrılara ilk ziyarət” mənasını verir. Bütün xalq öz evlərində olan kamidanalarda öz əcdadlarının ruhuna şam yandırırlar. Gördüyünüz kimi, cəmi 10 gün ərzində Yaponiyada bütün xalq tərəfindən 4 dini tədbir qeyd olunur. Bu bizə qəribə gələ bilər. Ancaq yaponlar üçün bu, adi bir haldır.\nYaponlar Milad bayramını xristianlar kimi dəqiqliklə qeyd etmirlər. Hindli, çinli, koreyalı, taylandlılar kimi buddizmin qayda-qanunlarına ciddi şəkildə əməl etmirlər. Müasir yaponlar öz əcdadları qədər şintoist dininə bağlı deyillər. Çünki yaponlar bu dinlərə ürəkdən inanmır, sadəcə keçmişdən bəri qorunub müasir nəsilə ötürülmüş mədəniyyəti qorumaq üçün bütün bunlara əməl edir və ya əməl etdiklərini zənn edirlər. Yaponlar öz adət-ənənəsinə, keçmişinə çox bağlıdır. Onlar üçün bütün bunlar birgə “yaponların dinini” formalaşdırır. Lakin bunun dini inanc olması haqda düşünmür və ya düşünmək istəmirlər.\nKeçmişdə olduğu kimi müasir dövrdə də yapon xalqının inancının əsasında təbiətə, keçmiş əcdadlara inam və onlara sitayiş əsas yer tutur. Düzdür, yaponların əksəriyyəti dəqiq hansısa dinə inanmadıqlarını deyirlər, lakin onların təbiət varlıqlarına həddən çox bağlı olmaları, öz əcdadlarını həddindən çox ilahiləşdirmələri onu göstərir ki, onlar etnik şintoizmə inanırlar. Yaponların əksəriyyəti isə bunu dərk etməyərək özləri haqda dinsiz olduqlarını söyləyirlər. Etnik şintoizmdə buddizm və şintoizm adət-ənənələrinə rast gəlmək olar. Dini bayramları misal gətirək. İl ərzində bütün Yaponiyada qeyd olunan dini bayramların da onlar üçün 2 mahiyyəti vardır. Birincisi, qeyd etdiyim kimi, öz adət-ənənələrini qoruyub saxlamaq, ikincisi tanrılarla xoş vaxt keçirmək. Əgər özü haqda dinsiz olduğunu deyən yapon milli bayramlarda tanrılarla xoş vaxt keçirdiyini düşünürsə deməli onun dini etnik şintoizmdir. “Ciçinsai” (地鎮祭) dini mərasimini də misal gətirmək olar. Bu mərasimdə onlar hər hansısa tikinti işlərinə başlamazdan əvvəl işin uğurla bitməsi üçün dua edirlər. Əslində, bu, buddizmdən etnik şintoizmə keçən adət-ənənədir. Dinsiz olduğunu düşünən bütün yaponlar bu mərasimlərdə dua edir və bunu dini inanc kimi yox sadəcə bir mədəniyyət kimi qəbul edirlər.\nYaponların əksəriyyəti üçün kami və budda arasında heç bir fərq yoxdur. Məsələn, toy və yas mərasimlərini misal gətirək. Bildiyiniz kimi, toy mərasimləri həm şintoizm, həm də xristinalıq ənənələrinə uyğun qeyd olunur. Yas mərasimləri isə buddizm ənənələrinə söykənir. Lakin müasir dövrdə buddizm ənənələri əsasında toy mərasimlərini, şintoizm ənənələri əsasında yas mərasimlərini qeyd edən yaponlar da az deyildir. Yaponlar bunu adi hal kimi qəbul edir.\nMüasir yaponlar müsəlman və xristianlara həsəd aparır lakin digər tərəfdən yalnız hər hansısa bir dinə inanmaq və ya onu dilə gətirmək, o haqda düşünməkdən çəkinirlər. Yapona onun dini inancı haqda sual verdikdə bir anlıq çaşqınlıq keçirməsinin səbəbi də budur. Əslində, inancı var, ancaq yaponun özü belə 3 dindən hansına inandığını ayırd edə bilmir və ya bir dinə inanmaqdan çəkindiyi üçün dinsiz olduğunu dilə gətirir. Yaponların əksəriyyətinin bunu anlamamaları və ya anlamaq istəməmələrinin səbəbi onların dinə qarşı bəslədikləri nifrətdir. II Dünya çüharibəsində yaponlar məğlub oldular. Müasir yaponlar bunun səbəbini vaxtilə ölkədə siyasi səlahiyyətə malik olmuş imperatorda görürlər. Yapon xalqında bu cür fikri formalaşdıran isə, ölkənin KİV-dir (kütkəvi informasiya vasitələri). Media tərəfindən dinin həddən artıq pislənməsi insanlarda dinə qarşı qorxu yaranmasına səbəb oldu. Əlavə olaraq, yuxarıda qeyd etdiyim kimi xalqın dini savadsızlığı da bu nifrətin oyanmasında başlıca səbəbdir. Digər səbəb kimi xarici ölkələrdə dini qruplaşmaların fəaliyyətini göstərmək olar. Yaponlar elə hesab edir ki, baş vermiş və bundan sonra baş verəcək bütün münaqişə və müharibələrin kökündə din dayanır, din insanları müharibələrə təhrik edən səbəbdir.\nDinin həm yaxşı, həm də pis cəhətləri var. Lakin müharibədən sonra yapon xalqına dini inanclar altında pərdələnən pisliklərin həddən çox aşılanması onlarda dinə qarşı nifrət oyanmasına səbəb olub və dindən bacardıqları qədər uzaq olmaq istəyini formalaşdırıb. Baxmayaraq ki, yaponların yalnızca onlara məxsus dinləri var. Şüurlu və ya şüursuz şəkildə xalqın əksəriyyəti bu dinə inanır.\nAqşin Bədəlbəyli © yapon.az 2015\nTagged: din,yapon.az,Yaponiyada din,şintoizm\nSonrakı Yaponiya təhsilinin bilinməzləri\nToşiba “ağıllı qəbz” xidmətini təqdim edir 4 Fevral, 2020, 18:10\nYaponiyaya səyahət 4: yol hərəkəti qaydaları və cərimələr 3 Fevral, 2020, 19:49\nİkinci Dünya müharibəsi zamanı ABŞ ordusunda yaponlardan ibarət piyada alayı necə yarandı?! 30 Yanvar, 2020, 08:43\nYaponiyada dünyanı cənginə alan virusa qarşı təhlükəsizlik tədbirləri 28 Yanvar, 2020, 14:29\nƏyləncəli yapon ifadələri! Bəs hansı ifadə sizə yaxındır?\nMisora Hibari: bütün dövrlərin sənətkarı\nKöhnə yazılar Ay Seçin Fevral 2020 (2) Yanvar 2020 (7) Dekabr 2019 (9) Noyabr 2019 (1) Oktyabr 2019 (6) Sentyabr 2019 (5) Avqust 2019 (4) İyul 2019 (4) İyun 2019 (4) May 2019 (7) Aprel 2019 (8) Mart 2019 (7) Fevral 2019 (15) Yanvar 2019 (13) Dekabr 2018 (1) Oktyabr 2018 (1) Sentyabr 2018 (1) İyul 2018 (1) İyun 2018 (3) May 2018 (7) Aprel 2018 (10) Mart 2018 (21) Fevral 2018 (9) Yanvar 2018 (4) Dekabr 2017 (8) Noyabr 2017 (2) Oktyabr 2017 (4) Sentyabr 2017 (6) Avqust 2017 (3) İyul 2017 (3) İyun 2017 (4) May 2017 (5) Aprel 2017 (2) Mart 2017 (3) Fevral 2017 (4) Yanvar 2017 (7) Dekabr 2016 (4) Noyabr 2016 (7) Oktyabr 2016 (9) Sentyabr 2016 (8) Avqust 2016 (2) İyul 2016 (7) İyun 2016 (7) May 2016 (7) Aprel 2016 (4) Mart 2016 (11) Fevral 2016 (1) Yanvar 2016 (1) Dekabr 2015 (4) Noyabr 2015 (11) Oktyabr 2015 (2) Avqust 2015 (12) İyul 2015 (1) İyun 2015 (3) May 2015 (7) Aprel 2015 (5) Mart 2015 (6) Fevral 2015 (8) Yanvar 2015 (9) Dekabr 2014 (6) Noyabr 2014 (8) Oktyabr 2014 (9) Sentyabr 2014 (8) Avqust 2014 (1) İyul 2014 (2) İyun 2014 (22) May 2014 (14) Aprel 2014 (3) Fevral 2014 (3) May 2012 (1) Avqust 2011 (1)


Xocalı – xalqımızın qan yaddaşı | Xalq Qəzeti\nXocalı – xalqımızın qan yaddaşı\n25.02.2015 10:59 | Oxunma sayı: 3058\nXocalı soyqırımı XX əsrdə insanlığa qarşı törədilmiş ən dəhşətli cinayətlərdən biridir. Erməni silahlı dəstələrinin Xocalıya hücumunu şəhərin mühüm strateji əhəmiyyət kəsb edən coğrafi mövqeyi şərtləndirirdi. 7 min nəfər əhalisi olan Xocalı Xankəndidən 10 kilometr cənub-şərqdə, Qarabağ dağ silsiləsində və Ağdam-Şuşa, Əskəran -Xankəndi yollarının üstündə yerləşir. Xocalı əhalinin tarixən məskunlaşdığı yerdir və qədim tarixi abidələr indiyə qədər qalmaqdadır.\nXocalının yaxınlığında bizim e.ə. XIV-VII əsrlərə aid edilən Xocalı-Gədəbəy mədəniyyətinin abidələri yerləşir. Burada son bürünc və ilkin dəmir dövrlərinə aid edilən dəfn abidələri - daş qutular, kurqanlar və nekropollar tapılmışdır. Həmçinin burada memarlıq abidələri - dairəvi qəbir (1356-1357-ci illər) və mavzoley (XIV əsr) vardır. Arxeoloji qazıntılar zamanı müxtəlif növ daş, bürünc, sümük bəzək əşyaları, gildən ev əşyaları və s. tapılmışdır. Tapılmış muncuq dənələrindən birində Assuriya şahı Adadnerarinin (bizim e.ə. 807-788-ci illər) adı yazılmışdır. Əhali əsasən üzümçülük, heyvandarlıq, arıçılıq və əkinçiliklə məşğul olmuşdur. Şəhərdə toxuculuq fabriki, 2 orta məktəb və 2 natamam orta məktəb var idi. Son illərdə baş vermiş hadisələrlə əlaqədar olaraq Fərqanədən (Özbəkistan) qaçqın düşmüş 54 axıska türkü ailəsi, həmçinin Ermənistandan və Xankəndidən qovulmuş azərbaycanlıların bəziləri şəhərdə məskunlaşmışdılar. Sonralar erməni tərəfi etiraf etmişdir ki, erməni silahlı dəstələrinin ilk əsas vəzifəsi Xocalı platsdarmının məhv edilməsi, bu məntəqədən keçən Əskəran-Xankəndi yolunun boşaldılması, azərbaycanlıların nəzarətində olan hava limanının ələ keçirilməsi idi.Qarabağdakı yeganə aeroport da Xocalıda idi.\nXocalı 1991-ci ilin oktyabrından blokadada idi.Oktyabrın 30-dan etibarən şəhərə gedən bütün avtomobil yolları bağlanmış, yeganə nəqliyyat vasitəsi vertolyot qalmışdı.\nXocalıya sonuncu vertolyot 1992-ci il yanvarın 28-də endi. Şuşa səmasında mülki vertolyotun vurulması və 40 nəfər azərbaycanlının həlak olmasından sonra şəhərlə hava əlaqəsi də kəsildi. Yanvarın 2-dən şəhərə elektrik enerjisi də verilmirdi. Xocalılar ancaq öz qəhrəmanlıqları və şəhər müdafiəçilərinin cəsurluğu sayəsində yaşayır və müdafiə olunurdular. Şəhərin müdafiəsi əsasən avtomat və ov tüfəngləri ilə silahlanmış yerli özünümüdafiə dəstəsi və yerli milis qüvvələrindən təşkil olunmuşdu.\nFevralın ikinci yarısından başlayaraq Xocalı erməni silahlı dəstələrinin mühasirəsinə alınmışdı və hər gün toplardan, ağır texnikadan atəşlərə, həmlələrə məruz qalırdı. Xocalıya hücuma hazırlıq fevralın 25-də axşam 366-cı keçmiş sovet alayının hərbi texnikasının döyüş mövqelərinə çıxması ilə başlanılmışdı. Şəhərə hücum tanklardan, toplardan, xüsusən “Alazan” tipli zenit toplarından 2 saatlıq atəşdən sonra başlandı. Xocalıya üç istiqamətdən hücum aparıldığından əhali Əskəran istiqamətində qaçmağa məcbur olmuşdu. Tezliklə aydın olmuşdur ki, bu, məkrli hiylə imiş. Naxçıvanik kəndi yaxınlığında əhalinin qarşısı erməni silahlı dəstələri tərəfindən kəsilmiş və onlar gülləborana tutulmuşlar. Qarlı aşırımlarda və meşələrdə zəifləmiş, taqətdən düşmüş insanların çox hissəsi məhz Naxçıvanik yaxınlığında xüsusi qəddarlıqla məhv edilmişdir.\nOxşar vəziyyət fevralın 12-də Avropada Təhlükəsizlik və Əməkdaşlıq Şurası nümayəndə heyətinin vəziyyətlə tanışlıq və münaqişənin tənzimlənməsi məsələlərinin təhlili məqsədilə Qarabağa gəldiyi zaman da baş vermişdi. Onlar sonra Yerevana və Bakıya səfər etməli idilər. Məhz fevralın 12-də erməni silahlı dəstələri tərəfindən Şuşanın Malıbəyli və Quşçular kəndləri qarət edilmiş və yandırılmış, təkcə Malıbəylidə 50 nəfər öldürülmüş, yaralanmış və əsir götürülmüşdür. Həmin günlərdə Azərbaycan qüvvələri Xocalı sakinlərinin köməyinə çata bilmədi, hətta meyitlərin götürülməsi belə mümkün olmadı. Bu zaman isə ermənilər vertolyotlarla, ağ geyimli xüsusi qruplarla meşələrdə gizlənmiş insanların axtarışını aparır, aşkar edilənləri əsir götürür, öldürür və işgəncələrə məruz qoyurdular.\nFevralın 28-də tərkibində yerli jurnalistlər də olan qrup 2 vertolyotla azərbaycanlıların həlak olduqları yerə çata bildilər. Gördükləri mənzərə hamını dəhşətə gətirdi: ətraf cəsədlərlə dolu idi. İkinci vertolyotun havadan mühafizəsinə baxmayaraq, ermənilərin güclü atəşi altında ancaq 4 meyiti götürmək mümkün oldu.\nMartın 1-də yerli və xarici jurnalistlərin iştirakı ilə hadisə yerində daha da dəhşətli vəziyyət müşahidə olunmuşdur. Meyitlərin skalplarının götürülməsi, qulaqlarının və digər orqanlarının kəsilməsi, gözlərinin çıxardılması, ətrafların kəsilməsi, çoxsaylı bıçaq və güllə yaraları, ağır texnika ilə əzilmələr, yandırılma halları aşkar edilmişdir.\n1992-ci il fevralın 25-dən 26-na keçən gecə erməni silahlı dəstələri SSRİ dövründə Xankəndi şəhərində yerləşdirilmiş 366-cı motoatıcı alayının zirehli texnikasının və hərbi heyətinin köməkliyi ilə Xocalı şəhərini zəbt etdilər. Hücumdan əvvəl, fevralın 25-də axşamdan şəhər toplardan və ağır zirehli texnikadan şiddətli atəşə tutulmağa başlamışdır. Nəticədə şəhərdə yanğınlar baş vermiş və fevralın 26-da səhər saat 5 radələrində şəhər tam alova bürünmüşdür. Belə bir vəziyyətdə, erməni əhatəsində olan şəhərdə qalmış təqribən 2500 nəfər əhali yaxınlıqdakı azərbaycanlılar məskunlaşmış Ağdam rayonunun mərkəzinə çatmaq ümidi ilə şəhəri tərk etməyə məcbur olmuşdur. Ancaq bu niyyət baş tutmadı. Şəhəri yerlə yeksan etmiş erməni silahlı dəstələri və motoatıcı alayın hərbçiləri dinc əhaliyə divan tutdular. Bu qırğının nəticəsində 613 nəfər həlak olmuşdur, onlardan 63 nəfəri uşaqlar; 106 nəfəri qadınlar; 70 nəfəri qocalar idi. Səkkiz ailə tamamilə məhv edilmiş, 25 uşaq hər iki valideynini, 130 uşaq isə valideynlərindən birini itirmişdir. Həmin gecə 487 nəfər yaralanmışdır, onlardan 76 nəfəri uşaqlar idi. 1275 nəfər əsir götürülmüşdür. 150 nəfər itkin düşmüşdür. Dövlətin və əhalinin əmlakına həmin tarixinin məzənnəsi ilə 5 milyard rubl dəyərində ziyan vurulmuşdur. Bu rəqəmlər Ermənistan SSR-nin dəstəyi və SSRİ rəhbərliyinin səhlənkarlığı ilə 1988-ci ildə başlanmış və Azərbaycan SSR-nin tərkib hissəsi olan Dağlıq Qarabağ Muxtar Vilayətinin Ermənistana birləşdirilməsi iddiasının gerçəkləşdirilməsi əsasında yaranmış Ermənistan-Azərbaycan, Dağlıq Qarabağ münaqişəsinin dəhşətlərindən xəbər verir.\nXarici mətbuat Xocalı qətliamı barədə\n“Krual’Eveneman” jurnalı (Paris), 1992-ci il, fevral: “Ermənilər Xocalıya hücum etmişlər. Bütün dünya eybəcər hala salınmış meyitlərin şahidi oldu. Azərbaycanlılar minlərlə ölənlər barədə xəbər verirlər”.\n“Sandi Tayms” qəzeti (London), 1 mart 1992-ci il: “Erməni əsgərləri minlərlə ailəni məhv etmişlər”.\n“Faynenşl Tayms” qəzeti (London), 9 mart 1992-ci il: “Ermənilər Ağdama tərəf gedən dəstəni güllələmişlər. Azərbaycanlılar 1200-ə qədər cəsəd saymışlar. Livanlı kinooperator təsdiq etmişdir ki, onun ölkəsinin varlı daşnak icması Qarabağa silah və adam göndərir”.\n“Tayms” qəzeti (London), 4 mart 1992-ci il: “Meyitlərin çoxu eybəcər hala salınmışdır, körpə qızın ancaq başı qalmışdır”.\n“İzvestiya” qəzeti (Moskva), 4 mart 1992-ci il: “Videokamera qulaqları kəsilmiş uşaqları göstərdi. Bir qadının sifətinin yarısı kəsilmişdi. Kişilərin skalpları götürülmüşdü”.\n“Faynenşl Tayms” qəzeti (London), 14 mart 1992-ci il: “General Polyakov bildirmişdir ki, 366-cı alayın 103 nəfər erməni hərbçisi Dağlıq Qarabağda qalmışdır”.\n“Le Mond” qəzeti (Paris), 14 mart 1992-ci il: “Ağdamda olan xarici jurnalistlər Xocalıda öldürülmüş qadın və uşaqlar arasında skalpları götürülmüş, dırnaqları çıxardılmış 3 nəfəri görmüşlər. Bu, azərbaycanlıların təbliğatı deyil, reallıqdır”.\n“İzvestiya” qəzeti (Moskva), 13 mart 1992-ci il: Mayor Leonid Kravets: “Mən şəxsən təpədə yüzə yaxın meyit gördüm. Bir oğlanın başı yox idi. Hər tərəfdə xüsusi qəddarlıqla öldürülmüş qadın, uşaq, qocalar görünürdü”.\n“Valeraktuel” jurnalı (Paris), 14 mart 1992-ci il: “Bu ”muxtar regionda" erməni silahlı dəstələri Yaxın Şərqdən çıxmışlarla birlikdə müasir texnikaya, o cümlədən vertolyotlara malikdirlər. ASALA-nın Suriya və Livanda hərbi düşərgələri və silah anbarları vardır. Ermənilər yüzdən artıq müsəlman kəndində qırğınlar törədərək Qarabağdakı azərbaycanlıları məhv etmişlər.\nİngiltərənin “Fant mennyus” teleşirkətinin jurnalisti R.Patrik (hadisə yerində olmuşdur): “Xocalıdakı vəhşiliklərə dünya ictimaiyyətinin gözündə heç nə ilə haqq qazandırmaq olmaz”.\nErməni silahlı dəstələri və 366-cı motoatıcı alayın Azərbaycanın yaşayış məntəqələrinin atəşə tutulmasında iştirak etmiş üzvləri Xocalı şəhərində törədilmiş vandalizmin əsas iştirakçılarıdır. Bu alay Şuşa və Xocalının, Azərbaycanın kəndlərinin atəşə tutulmasında dəfələrlə iştirak etmişdir. Alaydan qaçmış hərbiçilərin ifadələri bu faktları sübut edir və hərbi hissənin şəxsi heyətinin mənəvi durumu və münasibətləri haqqında təsəvvür yaradır. Hadisədən dərhal sonra 366-cı alayın təcili surətdə Xankəndidən çıxarılması da iz itirmək məqsədi güdür. Hərbi hissənin komanda heyətinin mənəviyyatsızlığı o həddə çatmışdır ki, guya əhalinin müqaviməti ilə rastlaşdıqlarına görə alayın sərbəst çıxarılmasını təmin edə bilmədilər. Bu məqsədlə Gəncədə yerləşən desant diviziyasının qüvvələri cəlb edilməli oldu. Ancaq bu qüvvələr gələnədək alayın 103 nəfəri – əsasən ermənilərdən ibarət olan və qırğında iştirak edən hərbçilər, guya əmrə tabe olmaqdan boyun qaçıraraq Qarabağda qaldılar. Alayın komandanlığının cinayət sövdələşməsi və alayın çıxarılmasına məsul olan digər şəxslərin məsuliyyətsizliyi nəticəsində hərbi texnikanın bir hissəsi, o cümlədən zirehli texnika ermənilərə təhvil verildi. Beləliklə, gələcəkdə Azərbaycana qarşı cinayətlərin törədilməsi, separatçılıq hərəkətlərinin davam etdirilməsinə rəvac verildi. Bunun özü də Xocalı soyqırımında birbaşa iştirakın sübutudur! Xocalı soyqırımında iştirak etmiş ermənilərin və onların köməkçilərinin hərəkətləri insan haqlarının kobud pozulması, beynəlxalq hüquqi aktlara – Cenevrə Konvensiyasına, Ümumdünya İnsan Haqları Bəyannaməsinə, Vətəndaş və siyasi hüquqlar barədə Beynəlxaq Sazişə, Fövqəladə vəziyyətlərdə və hərbi münaqişələr zamanı qadınların və uşaqların müdafiəsi barədə Bəyannaməyə məhəl qoyulmamasıdır.\nXocalı qaçqınlarının söylədiklərinə görə, şəhərə hücumda 366-cı alayının hərbiçiləri iştirak edirdi, hətta onlardan bəziləri şəhərə də girmişdilər.\nHücumun gedişatı – Xocalı fevralın 25-də saat 23-dən toplardan atəşə tutulmağa başlanmışdır. İlk növbədə yaşayış massivində yerləşən kazarma və müdafiə nöqtələri dağıdılmışdı. Piyada hissələr şəhərə fevralın 26-da saat 1-4 arası girmişdir. Sonuncu müdafiə nöqtəsi saat 7-də məhv edilmişdir. Şəhərin gülləbaranı nəticəsində dinc əhalinin külli miqdarda əmlakı dağıdılmışdır.\nAğdam və Bakıda “Memorial” Hüquq-Müdafiə Mərkəzinin müşahidəçiləri Xocalıya hücum zamanı şəhəri tərk etmiş 60 nəfəri sorğu-sual etmişlər. Soruşulanlardan ancaq biri söyləmişdir ki, dəhliz barədə məlumatı olmuşdur. Həmin dəhlizlə qaçan əhali Azərbaycanın Ağdam rayonuna qovuşan ərazisində gülləyə tutulmuş və nəticədə çoxlu sayda insan həlak olmuşdur.\nŞəhərdən qaçan sakinlər hətta zəruri əşyalarını belə götürə bilməmişdilər. Erməni silahlı qüvvələrinin Xocalıdan çıxardıqları sakinlər də əmlaklarından heç nəyi götürməmişdilər. Memorialın müşahidəçiləri şəhərdə azğın, heç nə ilə qarşısı alınmayan soyğunçuluğun şahidi olmuşlar. Şəhərdə qalan əmlak Stepanakert və yaxınlıqdakı yaşayış məntəqələrinin əhalisi tərəfindən talan olunurdu. Çox evlərin darvazalarında onların yeni sahiblərinin adları yazılmışdır.\n“Memorial” Hüquq-Müdafiə Mərkəzi təsdiq edir ki, Xocalıya hücum zamanı erməni silahlı dəstələrinin dinc əhaliyə qarşı hərəkətləri Cenevrə Konvensiyasına, həmçinin Ümumdünya İnsan Haqları Bəyannaməsinin (BMT-nin Baş Assambleyası 10.12.1948-ci ildə qəbul etmişdir) aşağıdakı maddələrinə kobud qaydada ziddir:\nQaradağlı sakini İlqar Əliyevin açıqlaması:\n– Ermənilər Qaradağlını tutandan sonra əsir və girov götürdükləri kənd sakinlərindən 33 nəfərini öldürdülər. Sonra öldürdükləri qadın və uşaqların cəsədlərini kənd yaxınlığındakı Bəylik bağı adlanan yerdə “silos” quyusuna töküb, üzərini torpaqladılar... Onlar kənd sakinlərini güllələyir, hələ ölməmiş adamları isə quyuya doldururdular...\nMənimlə birlikdə yüzdən artıq Qaradağlı sakini girov götürülmüşdü. Yolda dəhşətli işgəncələrlə qarşılaşdıq. Ermənilər iki kənd sakininin başını toxmaqla yararaq, onları əzabla öldürdülər. Bizi əvvəlcə Lingin kəndinə gətirdilər. Orada üç nəfəri, Malıbəylidə isə 12 nəfəri güllələdilər. Malıbəylidə hamını maşınlardan töküb, piyada Xankəndinə qədər apardılar. Yol boyu ermənilərin təhqirləri ilə qarşılaşırdıq... Xankəndidə yerləşən həbsxanada 8 Qaradağlı sakini acından öldü.\nErmənilər fevralın 26-da Xocalını işğal edəndə Xankəndidə həbsxanada idim. Həmin gün yüzdən artıq adamı bu həbsxanaya gətirdilər. Sonra bildim ki, onlar Xocalı sakinləridir və bu şəhər də işğal olunub. Səhəri gün gözümün qabağında 60-a yaxın Xocalı sakininin başını kəsdilər. Onların arasında uşaq və qadınlar da var idi".\nQaradağlı sakini Oruc Əliyev:\n– Məni fevralın 17-də əsir götürdülər. Yolda qohumlarımın yarısını öldürdülər. Xankəndidəki həbsxanada isə dişlərimi zorla çəkdilər. Əsirlikdə olduğumuz müddətdə hər gün ermənilər tərəfindən döyülür və işgəncəyə məruz qalırdıq...\nMartın 17-də Allahverdi Bağırovun köməyi ilə dəyişdirildim. Beynəlxalq Qırmızı Xaç Komitəsinin nümayəndələri həmin günə qədər bir dəfə də olsun xəstəxanaya gəlmədilər...\nErmənilər sağlam azərbaycanlı əsir və girovların daxili orqanlarını satırdılar. Bunu əvvəlcədən tanıdığım ermənilər də mənə demişdilər.\nAzərbaycan Respublikasının Prezidenti yanında Dövlət İdarəçilik Akademiyasının baş müəllimi, siyasi elmlər üzrə fəlsəfə doktoru


Bakı Yol Polisi sürücü və piyadalara xəbərdarlıq etdi\nVirtualaz.org bildirir ki, bunu Bakı Şəhər Dövlət Yol Polisi İdarəsinin şöbə rəisi, polis polkovniki Vaqif Əsədov deyib.\nV.Əsədovun sözlərinə görə, baş verən qəzalar nəticəsində, təəssüf ki, insanlar ya həyatını itirir, ya da ömür boyu əlil olaraq həyatlarına davam edirlər: “İl ərzində bu günə qədər Bakı şəhərində qeydə alınan yol-nəqliyyat hadisələrində təyin olunmayan yerlərdən keçən piyadaların avtomobillərlə vurulması hadisələrinin sayı ümumi qəzaların 52 faizini təşkil edir. Bu, çox böyük rəqəmdir və həqiqətən də, dövlət yol polisi əməkdaşlarını, eləcə də, rəhbərliyi ciddi narahat edir.\nV.Əsədov Yol hərəkəti haqqında qanunun 40-cı maddəsinin tələblərini də xatırladaraq, bildirib ki, əgər piyadalar qaydanı pozursa, onlar cərimə olunacaqlar: “Piyada keçidi olmayan yerdən yolu keçmək 20 manat, sürət həddi 80 km/saatdan artıq olan yerlərdən keçmək isə 40 manat cərimədir. Amma məqsəd heç də piyadaları cərimələmək deyil. Əsas hədəf insanların maarifləndirilməsi və təhlükəsizliyin təminidir”.\nŞöbə rəisi onu da əlavə edib ki, piyadavurulma hadisələrini təhlil etdikdə aydın olur ki, əsasən, piyada kecidlərin yaxınlığında bu cür hallar daha çoxdur: “Ən çox piyadavurulmalar yeraltı və yerüstü keçidlər olan ərazilərdə qeydə alınır. Paytaxtın inzibati ərazisinə düşən şəhərkənarı yerlərdə isə bu cür hadisələr işıqlandırma olmayan ərazilərdə baş verir.\nSürücülər günün qaranlıq saatlarında daha diqqətli olmalı, yaşayış məntəqələri olan yerlərdə sürət həddini mksimum aşağı salmalıdırlar. Piyada vurulması zamanı sürücülər də məsuliyyət daşıyır.\nPiyadalar da bilməlidir ki, əgər qəza onların günahı ucbatından baş verirsə, hadisələrin ağırlıq dərəcəsindən asılı olaraq piyadalar inzibatı məsuliyyətə deyil, cinayət məsuliyyətinə cəlb olunacaqlar”.


gözəllik sözaltı sözlük\n1. insan mövcudluğunun abstrak təsviridir. bir neçə aspektdən ibarətdir. dəri, saç, vücud və s. gözəl qadın dedikdə hamımızın başa düşdüyü budur. incə çənə iri gözlər, balaca burun qırmızı ətli dodaqlar və s. qədim zamanlarda gözəl qadınlar iri bədənli, ağ dərili sayılırdı. qarabuğdayı, arıq qadınlar isə gözəl sayılmırdı. çünki, onlar insanda işçi, kasıb təbəqə vəziyyəti bildirirdi. öz saraylarında fərdi təhsil alan ağ dərili qadınlar müasir dövürdə artıq gözəlliyi simvolizə etmirlər. qarabuğdayı qadınlar artıq gözəllik təsiri bağışlayır. onlar insanda sağlam və zənginlik təəssuratı yaradırlar. yəni onun vaxtı və pulu varki, özünə istirahəti rəva görüb çimərliyə gedir. buna əks olaraq ağ dərili qadınlar xəstə, yorğun və kasıb təəssuratı bağışlayır. yəni ya onda qan çatışmamazlığı var ki, o belə solğundur, ya da kasıbdır istirahətə ayırmağa pulu yoxdur. və buda nədir? dayanın deyəcəm biosiyasətdir. mənimlə razılaşmaya bilərsiniz. əgər elədirsə bu başlığa öz fərziyyələrinizi irəli sürün.\n05.06.2016 04:28, zibillikdə eşələnən sibilla\n2. umumileshdirmemeli olan,ferdden-ferde deyishen anlayish.\n05.06.2016 05:10, fripp\n3. poliklinikada təkərli stulda gətirilən üzü maskalı gənc qadın xəstə.\n- həkim , 1 həftədir ayağa qalxa bilmirəm, sağ tərəfim ağrıyır , tərpədə bilmirəm , rentgen çəkdirmişəm, baxın ..\n- sağ çanağın qırılıb , əməliyyat olmalısan təcili ! hətta yatmalısan ! neçə yaşın var ?\nburda kağızına yazılar yazan həkimin gözləri birdən xəstənin gözlərinə ilişir və qayğıyla\n-necə oldu bəs ? deyir\n- yolda gedirdim , birdən xırç səsi gəldi və yıxıldım , pemfigus (ölümə gedə bilən dəri xəstəliyi) xəstəliyindən müalicə olunuram . dərmanlar taqətimi kəsib , kortizondan dolayı şişmişəm və güzgüdə özümü tanıya bilmirəm .. 4 ay əvvəl sap sağlamıydım\nhəkim də xəstə də kövrəlir və əməliyyat bir anlığına yaddan çıxır .. xəstə əməliyyata yollanandan sonra yaxınları xəstənin 5-6 aylıq instagram şəkillərini həkimə göstərir. pərvərdigar! o qədər gözəl qızdır ki , insan qıyıb baxa bilmir..\nxəstə əməliyyatdan sonra yeriyəcəyini düşünmür artıq.. verdiyi sual belədir\n- həkim bir də gözəl ola biləcəmmi ..\nbu sualı və səhnəni tamaşa edən hamı dərin nəfəs alıb hefslənərək yerə baxır və həyata tüpürür ..\n27.02.2017 22:49, sakmaydik\n4. Gözəllik təkcə xarici görünüşlə məhdudlaşmır axi. Bir sözlə, baxır kim onu necə başa düşür.\n28.02.2017 00:34, Linusya\n5. (bax: məmə)\n28.02.2017 15:33, kholin\n6. Bir çoxunun beynində ( bir zamanlar içi mən daxil olmaqla) sadəcə xarici görünüşə görə yarğılanan bir anlayış. Həyatdıda əsas odur beyni gözəl olsun\n28.02.2017 20:25, Hava gözəldi


UFC Haqqinda melumat\nUFC (tam adı: Ultimate Fighting Championship) — tərcümədə "son hədd mübarizə çempionatı" deməkdir.\nUFC qarışıq döyüş növlərinin ilk beynəlxalq çempionat kimi 12 noyabr 1993-cü ildə yaradılmışdır. Çempionatın təşkilatçısı . Yarışlar ABŞ-ın Las-Veqas şəhərində keçirilir. Bu günə qədər bir çox idmançılar bu çempionatda güclərin sınayıblar və qalib olublar, bunlara misal olaraq məşhur Ciu-citsu döyüşçüləri yetirən nümayəndəsi , , Anderson Silva, , , və s. kimi göstərmək olar.\nDöyüşlər qəfəsdə keçirilir və bu qəfəs 8 künclü olur.\nÇempionatı hakimlər idarə edir, tanınmış hakimlərdən biri də Con Makkartidir. Döyüş başlamışda hakim idmançılara qadağan olunmuş zərbələri və qadağan olunmuş yerlərə zərbə vurulmamağı başa salır və kənar şəxslər qəfəsdən xaric olduqdan sonra döyüşə başlamaq əmriin (fight) verir. Bu yarışlarda da qadağan olunmuş yerlərə zərbə vurmaq və xəsarət yetirmək olmaz, məsələn: gözə barma batırmaq, başın ənsə hissəsinə zərbə endirmək, onurğa sütununa zərbə endirmək və s. Yarışda qəfəsdə olan hakimdən başqa 3 hakim kənardan oyunun gedişinə diqqət edir.\nYarış 3 hissədən hər hissə isə 5 dəqiqədən ibarət olmaqla keçirilir, sonda əgər idmançıların heç biri nakaut və ya naqdaun vəziyyətinə düşməyibsə bu idmançıların hansının qalib olmasına yan hakimlər qərar verir.\nBu dünya şöhrətli idman yarışında güclü cinsin nümayəndələri ilə yanaşı zərif cinsin nümayəndələridə mübarizə aparırlar (Ronda Rousey).\nLast edited on 15 oktyabr 2018, at 19:01


Zakir Həsənov Selçuk Bayraktarı qəbul etdi - FOTO - 7Times.Az – Son Xəbərlər, Dünya Xəbərləri və Multimedia\nZakir Həsənov Selçuk Bayraktarı qəbul etdi – FOTO\n01 Aprel 2021, 15:27\nAzərbaycan Respublikasının Müdafiə naziri general-polkovnik Zakir Həsənov ölkəmizdə səfərdə olan Türkiyənin “Baykar” şirkətinin texniki direktoru Selçuk Bayraktarın rəhbərlik etdiyi nümayəndə heyəti ilə görüşüb.\n7times.az Müdafiə Nazirliyinə istinadən xəbər verir ki, Müdafiə naziri iki ölkə arasında hərbi əməkdaşlığın dostluq və qardaşlıq münasibətləri üzərində qurulduğunu, bu əlaqələrin inkişaf etdiyini və möhkəmləndiyini vurğulayıb. Dövlətlərimiz arasında əlaqələrin inkişafında ölkə rəhbərlərinin dostluq münasibətlərinin mühüm rol oynadığını deyən general-polkovnik Z.Həsənov bu cür görüşlərin qarşılıqlı əməkdaşlığımızın genişləndirilməsi baxımından vacibliyini xüsusi vurğulayıb.\nBildirilib ki, Azərbaycan Ordusunun silahlanmasında olan “Baykar” şirkətinin istehsal etdiyi pilotsuz uçuş aparatları (PUA) hərbi potensialımızı əhəmiyyətli dərəcədə gücləndirib. Həmin PUA-ların Vətən müharibəsində effektiv tətbiqi nəticəsində düşmənə ciddi zərbə vurulub, onun xeyli sayda canlı qüvvəsi və döyüş texnikası məhv edilib.\nGörüşdə tərəflər Azərbaycan ilə Türkiyə arasında hərbi-texniki əməkdaşlığın cari vəziyyəti və inkişaf perspektivlərini də müzakirə ediblər.\n17, Aprel - 14:1560\n17, Aprel - 14:3021\n17, Aprel - 12:1418\n14, Aprel - 12:15399\n12, Aprel - 16:41392


Silahlı Qüvvələrimiz 44 günlük Vətən müharibəsində yeni nəsil müharibə nümunəsi göstərdi - Prezidentinin köməkçisi\n15:24 24.06.2021 Ölkə\nAzərbaycan Respublikası Prezidentinin köməkçisi – Prezident Administrasiyasının Hərbi məsələlər şöbəsinin müdiri general-polkovnik Məhərrəm Əliyev 26 İyun Azərbaycan Respublikası Silahlı Qüvvələri günü münasibətilə Silahlı Qüvvələrimizin şəxsi heyətini təbrik edib.\nQaziler.az təbrik mətnini təqdim edir:\n"Azərbaycan Respublikasının Silahlı Qüvvələr Günü münasibəti ilə Silahlı Qüvvələrimizin şəxsi heyətini təbrik edir, möhkəm cansağlığı, uzun ömür, ailə səadəti və şərəfli xidmətlərində müvəffəqiyyətlər arzulayıram. Doğma Vətənimiz uğrunda canlarından keçən şəhidlərimizə Allahdan rəhmət, ailələrinə və yaxınlarına səbir, qazilərimizə şəfa diləyirəm.\nMəlum olduğu kimi, Azərbaycan xalqının Ümummilli Lideri Heydər Əliyev 1998-ci ildə imzaladığı müvafiq Fərmanla Milli Ordu quruculuğunda varislik ənənələrinin bərpası istiqamətində çox mühüm addım atdı və Azərbaycan Xalq Cümhuriyyəti dövründə ilk əlahiddə Azərbaycan korpusunun yaradıldığı gün - 26 iyun Azərbaycan Respublikasının Silahlı Qüvvələr Günü elan edildi.\nUlu Öndər Heydər Əliyev görkəmli dövlət xadimi, dünya miqyaslı böyük siyasətçi, həm də peşəkar hərbçi idi. 1969-cu ildə Ümummilli Lider Heydər Əliyevin respublikaya rəhbər seçilməsi ilə azərbaycanlıların hərbi məktəblərə daxil olmalarının təmin edilməsi, zabit kadrlarımızın vəzifələrə irəli çəkilməsi, hərbi təmayüllü ixtisaslaşdırılmış orta məktəbin əsasının qoyulması ordu quruculuğu sahəsində milli maraqlarımızın nəzərə alınması istiqamətində aparılan siyasətin bünövrəsini təşkil edirdi. Xalqın təkidli çağırışlarına səs verərək 1993-cü ildə yenidən hakimiyyətə qayıdan Ümummilli Lider ordu quruculuğu sahəsində tarixi qərarlar qəbul etdi və genişmiqyaslı islahatlara start verdi. “Mənim həyatım da, fəaliyyətim də yalnız və yalnız Azərbaycanın müstəqilliyinin qorunub saxlanmasına, ölkəmizin bu ağır vəziyyətdən çıxmasına həsr olunacaqdır”, – deyən Ulu Öndər ilk növbədə ölkədə vətəndaş həmrəyliyi və sabitliyin bərqərar olunmasına nail oldu. Silahlı qüvvələrin mükəmməl qanunvericilik bazası yaradıldı, dövlətçiliyi və hərbi andı hər şeydən uca tutan, hərbçi olmağı şərəf bilən, mənəvi baxımdan sağlam zabitlər hərbi hissələrin rəhbərliyinə cəlb olundular. Müəyyən qrupların və siyasi dairələrin şəxsi maraqlarına xidmət edən silahlı dəstələr buraxıldı, ayrı-ayrı qoşun növlərinin, hərbi hissələrin formalaşdırılması prosesi qısa müddət ərzində tam başa çatdırıldı, eyni zamanda orduya çağırış və fərarilik halları ilə bağlı problemlər həll edildi. Şəxsi heyətin mənəvi-psixoloji hazırlığına, döyüş ruhunun yüksəldilməsinə diqqət artırıldı, hərbi vətənpərvərlik işi gücləndirildi. Ordunun mərkəzləşdirilmiş maddi-texniki təminatı və maliyyə-təsərrüfat fəaliyyəti nizama salındı.\nÜmummilli Lider Heydər Əliyevin ideyalarının layiqli davamçısı Azərbaycan Respublikasının Prezidenti, Silahlı Qüvvələrin Ali Baş Komandanı cənab İlham Əliyev strateji əhəmiyyətli sahələrində dinamik inkişafa yol açan ardıcıl və sistemli islahatlar həyata keçirərək müasir hərbi texnika ilə təchiz edilmiş, möhkəm nizam-intizamlı və yüksək döyüş ruhu ilə seçilən Azərbaycan Silahlı Qüvvələrinin yaradılmasına nail oldu. Dünya miqyasında ən güclü ordular sırasında yer alan Silahlı Qüvvələrimiz işğal altında olan torpaqlarımızın azadlığı uğrunda 44 günlük Vətən müharibəsində mükəmməl döyüş taktikası ilə yeni nəsil müharibə nümunəsi göstərdi.\nÖtən illər ərzində Silahlı Qüvvələrdə çox ciddi və əhəmiyyətli işlər görülüb və bundan sonra da ordu quruculuğu sahəsində müvafiq tədbirlərin davam etdirilməsi nəzərdə tutulur. Ali Baş Komandanın tələb və tövsiyələrinə uyğun olaraq bu gün qarşımızda Silahlı Qüvvələrin, qoşun növlərinin, hərbi hissə və birləşmələrin döyüş qabiliyyətinin gücləndirilməsi, daha effektiv silahların və döyüş texnikalarının istehsalı ilə müdafiə sənayesinin genişləndirilməsi, Ordu ilə digər hərbi qurumlar arasında qarşılıqlı əlaqələrin daha da təkmilləşdirilməsi, beynəlxalq təlimlərdə iştirakın təmin olunması, hərbi qulluqçuların hüquqlarının müdafiəsi və sosial-məişət şəraitlərinin yaxşılaşdırılması kimi tapşırıqlar durur. Cənab Ali Baş Komandan İlham Əliyev bu məsələlərə xüsusi diqqət göstərir və öz çıxışlarında Azərbaycan Ordusunun bundan sonra da gücləndiriləcəyini, dünyanın ən güclü orduları sırasında yerinin möhkəmləndiriləcəyini vurğulayır. Bu xüsusda Azərbaycan Respublikası ilə Türkiyə Respublikası arasında hərbi-strateji əməkdaşlığın perspektivləri baxımından müstəsna əhəmiyyət kəsb edən Şuşa Bəyannaməsinin imzalanması müdafiə qabiliyyətinin və təhlükəsizliyin möhkəmləndirilməsi, birgə təlimlərin keçirilməsi və şəxsi heyət mübadiləsi, aidiyyəti strukturların əlaqəli fəaliyyətinin təmin olunması, müştərək layihələrin reallşdırılması və müdafiə sənayesi texnologiyalarının inkişaf etdirilməsi sahəsində ölkələrimiz arasındakı münasibətlərin keyfiyyətcə yeni mərhələyə yüksəlməsinə mühüm töhfələr verəcək tarixi bir sənəddir.\nSonda bir daha əminliklə qeyd etmək istərdim ki, qalib Azərbaycan Ordusu bundan sonra da xalqımızın və dövlətimizin etimadını şərəflə doğruldacaq, hərbi intizamını artıracaq, döyüş və mənəvi-psixoloji hazırlığını yüksəldəcək və Müzəffər Sərkərdəmiz, cənab Ali Baş Komandanımız İlham Əliyevin növbəti əmr və tapşırıqlarını yerinə yetirmək üçün hər an hazır olacaqdır".


Stokholm sindromu » Sizin psixoloq | www.psixoloq.info\npsixoloq.info » Manşet » Stokholm sindromu\n12.03.2018 Zamir 664\nStokholm sindromu - Əsir olaraq götürülmüş insanlarda psixoloji reaksiyaya verilən addır, həmin şəxs onu əsir götürən insana simpatiya, sədaqət, hətta itaət hissləri ilə bağlanırlar. Adı keçən sindrom bəzən həm də xanımını döymək, zorlama və uşaqlara ağır münasibət hallarında da yada düşür. Güclü şokun təsiri altında girovlar onları girov götürən şəxslərə təəssübkeşlik etməyə, onların hərəkətlərinə bəraət qazandırmağa və son nəticədə özlərini onlarla eyniləşdirməyə başlayırlar, onların ideyalarını qəbul edirlər və özlərinin “ümumi” məqsəd naminə qurban verilmələrini zəruri hesab edirlər.\nDominant xarakterli ailə-məişət münasibətləri zamanı məişət xarakterli Stokholm sindromu yarana bilər. Sindromun adı Stokolm (İsveç) şəhərində bank qarəti ilə əlaqədardır (23-28 avqust 1973). Adı keçən hadisə zamanı əsirlərin qarətçilərə simpatiyası və müdafiələrinə qalxması ilə yadda qalmışdı. Hətta qarətçilərdən biri ilə əsirlərdən biri daha sonra ailə həyatı qurmuşdular.\nStokholm sindromunun baş verdiyi hallar:\n- Siyasi xarakterli terror aktları (girov götürmə);\n- Hərbi əməliyyatlar (məsələn, əsir götürülmə);\n- Düşərgə və həbsxanalarda azadlıqdan məhrumetmə;\n- Məhkəmə prosedurlarının həyata keçirilməsi;\n- Siyasi qrupların və dini sektaların daxilində şəxsiyyətlərarası avtoritar münasibətlərin inkişaf etməsi;\n- Milli adətlərin həyata keçirilməsi (məsələn, qız qaçırma);\n- İnsanların qul kimi işlədilmə, şantaj və ya pul alınması üçün oğurlanması;\n- Ailədaxili, məişət və ya seksual zorakılıq zamanı.\nStokholm sindromu ruhi xəstəliklərin təsnifatının beynəlxalq sistemlərinin heç birinə daxil edilməmişdir.\nStokholm sindromunun ən məşhur nümunəsi Patı Herstin (Patty) adı ilə bağlıdır. Milyonçunun qızının oğurladıqdan sonra aralarında simptiya və sevgi yaranır və bir yerdə qarətçilik etməyə başlayırlar.\nStokholm sindromunun əksi Lima sindromudur.\nStokholm sindromuna Lavrenyevin “Qırx birinci”, Jerar Depardye və Pyer Rişarın çəkildiyi “Qaçanlar” və Brüs Uillisin “Məğlubedilməz” filmlərində (sonuncu filmdə o səhvən “Helsinki sindromu” adlandırılır) rast gəlmək olar. “Muse” qrupunun “Absolution” albomunda “Stockholm Syndrome” adlı mahnı var.\nMilyonlarla şimali koreyalının vəfat edən Kim Çen İr üçün ağlamağını “Dövlət səviyyəsində Stokholm sindromu” adlandırmışdılar. Mark Tvenin “Haklberi Finnin macəraları” romanında Tomun banda qurmaq təklifi ilə bağlı epizodda Stokholm sindromunun mexanizmini təsvir edən epizod var.\n“Bura bax, biz qadınları da öldürəcəyikmi? - Ben Rocers, mən kəmsavad olsaydım susardım. Qadınları öldürmək! Kitablarda bu barədə heç nə yazılmayıbsa, bu nəyə lazımdır? Onları mağaraya gətirirsən, onlarla mümkün qədər nəzakətlə davranırsan və onlar da yavaş-yavaş sənə vurulurlar və evə qayıtmaq istəmirlər.”


Qarabağda hər şey 6 aya HƏLL OLUNACAQ: ərazilər qaytarılır, əvəzində... - Trampın tələbi ÜZƏ ÇIXDI\n24 Yanvar 2019 13:42\n11 619 Baxış\n“ABŞ prezidenti Donald Trampın Nikol Paşinyana təbrik məktubunda Dağlıq Qarabağ münaqişəsinin sülh yolu ilə həll edilməsi haqqında dediyi sözlər əslində tələbdir. Məlumdur ki, münaqişə yalnız Azərbaycan ərazilərinin qaytarılması ilə mümkün ola bilər”.\nPublika.az xəbər verir ki, bu barədə rusiyalı ekspert Dmitri Verxoturov deyib.\nOnun sözlərinə görə, Tramp adətən belə təbriklərin altına imza atır: “Bu məktublar Trampın və dövlət katibinin təlimatı ilə Dövlət Departamenti tərəfindən hazırlanır. Görünür, Trampın məsləhətçiləri Cənubi Qafqazda yeni siyasi raundu oynamağa qərar verdilər. Çünki ABŞ-ın əvvəki siyasəti uğursuz oldu. Vaşinqton uzun illər Gürcüstanı pro Amerika ölkəsi etməyə çalışırdı, lakin nəticəsi istənilən kimi olmadı. Tramp regionda yeni dayağı tapmağa çalışır. Regionda yeganə dayaq ola biləcək ciddi ölkə Azərbaycandır. Azərbaycan bütün regionun gələcəyini müəyyənləşdirə biləcək gücdür. Azərbaycanın ABŞ-a yaxınlaşması üçün Vaşinqton Bakıya nəsə təklif etməlidir. Bu təklif nə ola bilər? Aydındır ki, Dağlıq Qarabağ məsələsi. Bütövlükdə istənilən xarici aktorun Cənubi Qafqazda siyasi kombinasyaları Qarabağa və bu münaqişənin həllinə gətirib çıxarır”.\nRusiyalı ekspert qeyd edib ki, Tramp üçün Qarabağın Ermənistanın nəzarətində qalması, yaxud tanınmamış ərazi kimi olması tamamilə əlverişsizir.\n“Bundan heç bir xeyir gəlməyəcək. Buna görə də Tramp Paşinyana təzyiq göstərməyə qərara gəldi. Sülh, ticarət, dostluq, əlbəttə yaxşıdır, lakin Qarabağı qaytarmaq lazımdır. Türkiyə üçün də Ermənistanla diplomatik münasibətlərin olmaması sərfəli deyil, lakin Azərbaycanın maraqları təmin olunmadan buna getmir. Buna görə Ankara Qarabağ münaqişəsi həll olunmadan heç bir münasibət qurmayacağını deyir. Prinsip etibarilə, Türkiyə üçün Ermənistan iqtisadi bazar və qaz kəmərlərinin tranziti üçün yaxşı ərazi olardı. Enerji problemləri ilə üzləşən Ermənistan üçün də bu çox əlverişli variant ola bilər. Biz müşahidə edirik ki, Ermənistandan fərqli olaraq Azərbaycana təzyiq göstərmirlər. Birincisi, beynəlxalq hüquqa əsasən bu ərazilər Azərbaycanındır, ikincisi, Azərbaycan əlverişli tərəfdaşdır. İndi Ermənistanla sövdələşmə aparırlar: ərazilərin qaytarılmasına əvəz olaraq yeni təkliflər irəli sürürlər. Faktiki olaraq, beynəlxalq ictimaiyyət qoşunların çıxarılmasını tələb edir”, - deyə o bildirib.\nD.Verxoturov Paşinyanın çətin siyasi qərar qəbul etməli olacağını vurğulayıb: “Bu, Ermənistan rəhbəri kimi onun üçün tarixi qərar ola bilər. Lakin Paşinyanın başqa seçimi yoxdur. Ermənistan üçün isə münaqişənin həllindən sonra yeni iqtisadi imkanlar açılacaq. Erməni qoşunlar ərazilərdən çıxarılır, əvəzində Azərbaycan hansısa zəmanətlər verir. Artıq İrəvanla danışıqlar prosesi başlandı, həmsədrlərin bəyanatından belə görünür ki, sövdələşmə aparılır. İrəvan deyir ki, prinsip etibarilə rayonları qaytarmağa hazırıq, lakin əvəzində nə alacağıq? Təxminən yarım il ərzində tərəflər razılaşa bilərlər. Hesab edirəm ki, Ermənistanda hakimiyyət dəyişikliyinə görə münaqişənin həllində müsbət dönüş ola bilər. Çünki Nikol Paşinyan “Qarabağ klanı”na aid olmayan siyasətçidir”.


Yanğından zərərçəkənlərin dindirilməsinə başlanılıb\n28/03/2019 [21:28] - Gündəm (130)\n“Diqlas” ticarət mərkəzində baş verən yanğından zərərçəkən sahibkarların dindirilməsinə başlanılıb.\nONA-nın məlumatına görə, bu gün zərərçəkən sahibkarlar Bakı şəhəri Nizami rayon Prokurorluğuna dəvət olunublar. Prokurorluqda sahibkarlara dəymiş zərər və digər məsələlərlə bağlı suallar ünvanlanıb.\nHazırda zərərçəkənlərin dindirilməsi prosesi davam etdirilir.\nQeyd edək ki, Baş Prokurorluq “Diqlas” ticarət mərkəzində baş verən yanğınla bağlı məlumat yayıb. Məlumatda qeyd olunur ki, “Diglas” ticarət mərkəzində baş vermiş yanğınla bağlı başlanmış cinayət işi üzrə Baş Prokurorluq, Fövqəladə Hallar, Daxili İşlər və Vergilər Nazirliklərinin əməkdaşlarından ibarət istintaq-əməliyyat qrupu yaradılmışdır.\nCinayət işinin icraatı Azərbaycan Respublikası Baş prokurorunun qərarı ilə Baş Prokurorluğun Ağır cinayətlərə dair işlər üzrə istintaq idarəsinə tapşırılıb.\nHazırda cinayət işi üzrə hadisəsinin baş vermə səbəblərinin, sahibkarlara dəymiş ziyanın müəyyən edilməsi, eləcə də cinayəti törətməkdə təqsirli şəxslərin müəyyənləşdirilərək məsuliyyətə cəlb edilmələri istiqamətində zəruri və təxirəsalınmaz istintaq-əməliyyat tədbirləri davam etdirilir.\nHadisə nəticəsində zərərçəkmiş vətəndaşlardan, eləcə də yanğınla bağlı məlumatlı şəxslərdən Nizami rayon prokurorluğunda yaradılmış Qərargaha – 421-10-02 və Baş Prokurorluğun Ağır cinayətlərə dair işlər üzrə istintaq idarəsinin 440-78-13 nömrəli telefonlarına zəng etmələri xahiş olunur.\nErmənilər Azərbaycan sərhədçilərinin Babakər dağında möhkəmləndiyini təsdiqləyir\nHərbi pilot Rəşad Atakişiyev dəfn edildi\n"Relax", "Binə" "Sədərək" - iri biznesin vergi ödəmələri təftiş edilir\nPilot Rəşad Atakişiyevin nəşi tapıldı\nRusiya ilə sərhəddə nə baş verib? - təfsilat\nAzərbaycanda kərə yağının istehlakı sürətlə aşağı düşür\nBakı-Naxçıvan-Bakı sərnişin avtobusları İranda gömrük nəzarətindən keçməyəcək\nBakıda məktəb yarmarkaları açılıb\nAvqustun 21-ə hava proqnozu\nProblemli kreditlərin həcmi açıqlandı\nYeni dövlət fondu yaradılır\nAktyor Məhərrəm Qurbanovun vəziyyəti stabilləşib\nTürkiyə nazir müavini yol qəzasında ölüb\nRamiz Mehdiyevin yeni kitabı - Paşinyanın səhvləri...\nİlham Əliyev 5 nəfərə general rütbəsi verdi - siyahı\n“İstefalardan xəbərim var” – Şəfiqə Məmmədova\nBakıda bu ərazilərdəki evlər söküləcək\nDeputat İqbal Məmmədovun oğlu həbs edildi\nƏmək pensiyasının minimum məbləği artırıld;\nBaş Prokurorluq Norveçdən nümunə götürməyi təklif edir


TTSİ-nin Kadr hazırlığının təşkili mərkəzinə və Qobustan Regional Təlim Mərkəzinə şagird qəbulu başa çatıb - Trend.Az\nTTSİ-nin Kadr hazırlığının təşkili mərkəzinə və Qobustan Regional Təlim Mərkəzinə şagird qəbulu başa çatıb\nCəmiyyət Materials 22 İyul 2014 13:59\nARDNŞ-nin Qəbul Komissiyası tərəfindən Təlim, Tədris və Sertifikatlaşdırma İdarəsinin Kadr Hazırlığının Təşkili Mərkəzinə (KHTM) və Qobustan Regional Təlim Mərkəzinə (QRTM) 2014-2015-ci tədris ili üzrə keçirilən şagird qəbulu başa çatmışdır.\nARDNŞ-dən Trend-ə verilən məlumata görə, iyun ayında müsabiqənin 1-ci turunda KHTM və QRTM-ə 14 peşə ixtisası üzrə sənəd qəbulu keçirilmişdir. Müsabiqədə iştirak etmək üçün 1357 nəfər, o cümlədən 240 ali təhsilli, 138 orta ixtisas təhsilli, 52 ilk peşə-ixtisas təhsilli, 906 tam orta təhsilli, 21 nəfər isə ümumi orta təhsilli şəxs müraciət etmişdir. Bu il təşkil olunmuş müsabiqədə oğlanlarla (1238 nəfər) yanaşı 119 nəfər gənc qız da iştirak etmişdir. İyunun 28-də keçirilmiş test imtahanında 767 nəfər iştirak etmişdir. İmtahanın nəticələrinə görə seçdikləri peşələr üzrə yüksək bal toplamış 255 nəfər və Heydər Əliyev Fondunun təqdimatı ilə uşaq evlərindən göndərilən 13 nəfər (cəmi 268 nəfər) müsabiqənin 4-cü turuna buraxılmaq hüququ əldə etmişdir.\nTest imtahanında müvəffəqiyyət qazanmış namizədlərdən 125 nəfəri Bakı şəhərində, 141 nəfəri Azərbaycan Respublikasının digər rayonlarında (44 rayon), 2 nəfər isə Naxçıvan Muxtar Respublikasında qeydiyyatdadırlar. Qaliblərdən 71 nəfər ali təhsilli, 23 nəfər orta ixtisas təhsilli, 2 nəfəri ilk peşə-ixtisas təhsilli, 172 nəfər isə tam orta təhsillidir. Bu da bir daha ARDNŞ-nin təlim mərkəzlərinə qəbul olunmuş şagirdlərin yüksək bilik səviyyəsini nümayiş etdirir.\n"ARDNŞ-nin təlim mərkəzlərinə şagird qəbulu qaydaları"nın 3.3.4-cü bəndinə əsasən 4-cü turda iddiaçılardan tələb olunan sənədlərin əsli qəbul olunur və onların sağlamlığının müvafiq peşənin tələblərinə uyğunluğunu yoxlamaq üçün ARDNŞ tərəfindən müəyyən edilmiş tibb müəssisəsinə müayinəyə göndərilirlər. Tibb müəssisəsinin rəsmi rəyinə əsasən sağlamlığı qənaətbəxş hesab edilməyən iddiaçı müsabiqədən kənarlaşdırılır və onun yerinə imtahanda yüksək bal toplamış növbəti iddiaçı seçilir.\nQeyd edək ki, ARDNŞ-nin təlim mərkəzlərinə şagird qəbulu ildə bir dəfə keçirilir. Qəbul haqqında ətraflı məlumat almaq üçün www.socar.az rəsmi internet saytına daxil olaraq Karyera panelində Təlim Mərkəzinə sənəd qəbulu bölməsinə daxil olmaq lazımdır.


Yeni nazirin övladına sevgisi, yoxsa Azərbaycana nifrəti qalib gələcək? - Zahid Oruc yazır - Azinforum.az İnformasiya Portalı\nAna səhifə / Sosial / Yeni nazirin övladına sevgisi, yoxsa Azərbaycana nifrəti qalib gələcək? – Zahid Oruc yazır\nYeni nazirin övladına sevgisi, yoxsa Azərbaycana nifrəti qalib gələcək? – Zahid Oruc yazır\nİndi əminliklə demək olar ki, 4 günlük müharibə olmadan Ermənistan hökumətinin və şəxsən prezident Sarkisyanın gələcəyini proqnozlaşdırmaq mümkün deyildi. Belə çıxır ki, uzun on illər ərzində hərbi status-kvonun saxlanması öz növbəsində siyasi hakimiyyət sahiblərinə çevrilmiş voinşinanın da ayaqda qalmasına kömək edirmiş.\nAzərbaycanda ordu quruculuğu torpaq itkiləri, işğal reallığı və keçmiş sovet hərbi sisteminin mirasından tədricən xilas olmağa edilən cəhdlər hesabına demək olar ki, bütün müstəqillik illərində getmişdi. İndi Vihen Sarksiyanın Ermənistanda yeni müdafiə nazirinə çevrilməsi sübut edir ki, düşmən tərəfi “qalibiyyət sindromu”ndan xilas olaraq real quruculuq işlərinə faktiki olaraq yalnız indi başlamaq niyyətindədir.\nTərcümeyi-halına görə yeni nazir antütürk və antiazərbaycanlı ideologiyası ilə silahlansa da gerçək şəkildə o, heç vaxt öz sələfləri kimi səngərdə azərbaycanlı qanını tökməyib. Baxmayaraq ki, bütün həyatı boyu soyqırım epidemiyasından əziyyət çəkən və Qarabağ xalqının azadlığı uğrunda mübarizəni ən çox körükləyənləyənlərdən biri də məhz indiki nazir olub. Bununla belə onun siyasi səngərdən kənarda bizə qarşı tuşlanan avtomat lüləsi ilə bəzədilmiş şəklini görən olmayıb. İndi özünüz nəticə çıxarın – Qarabağdan kənarda hakimiyyətə gələn qüvvələri “sülh göyərçinləri” adlandırmaq olarmı?\nƏslində aprel ayı Ermənistanda bütün hərbi və siyasi komandanın atəşkəs dövrü ərzində ən böyük sınağı olduğundan heç kəsə sirr deyildi ki, cəbhə xəttindəki ən kiçik yerdəyişmələr total kadr dəyişiklikləri baxımından təsirsiz ötüşməyəcək. Ekspertlər haqlı olaraq Ermənistandakı həmin böhranı 90-cı illər Azərbaycanı ilə eyniləşdirir, xalqın qəzəbi qarşısında köhnə qəhrəmanların hesab verməli olduqlarını deyirdilər. Onda Sarkisyan bütün ictimai nazarılıqları Rusiya siyasi elitası əleyhinə yönəldərək itirilən torpaqların günahını başqalarının üstünə yazmağı bacarmışdı. Həqiqətən, meydanlara çıxanlar “rus silahı”ndan öldürülmələrini qəbul etməyərək, ötən yüz ildə onları bir xalq kimi qoruyan dövlətə qarşı genişmiqyaslı aksiyalara əl atmışdılar və müttəfiqlik sazişinin onları qorumadığını görüb Moskva ilə izdivaca son qoyacaqlarını bəyan etmişdilər. Sarkisyan elə həmin vaxtlar bir neçə generalın başını milli etirazlara qurban verərək özünü edamdan qorumuşdu, lakin artıq heç kəsə sirr deyildi ki, uzun illər ərzində “Qafqazın məğlubedilməz ordusu” adı altında özünü təqdimedən və hər cür triumflara qadir olduğunu nümayiş etdirən ordu qəfil zərbədən yıxılıb və onu ayağa qaldırmaq üçün İrəvana mütləq “İskəndər”raketlərini yerləşdirmək lazımdır.\nYoxsa, onsuz da monomillətliyini sürdürən bir ölkə titullu xalq olmaqdan çıxıb diaspora şəklində mövcudluğuna davam edəcək.\nSarkisyan özünü orduda külli miqdarda yeyintilərdən kənar tutmaq üçün son 5 ayda Qarabağa səfərlərini Ermənistanın istənilən bölgəsinə ziyarətlərdən daha çox artırmış, keçmişdəki hərbi mundiri ilə xalqın yaddaşındakı obrazına xidmət etməkdən başqa çarə tapmamışdı. Lakin Azərbaycanla müharibə bitən kimi son 20 ildə Ermənsitan dövlətini sözün gerçək mənasında basıb yeyən bu qüvvələr bütün erməniçiliyə ən böyük zərbələri vurmağı da bacarmışdılar. İndi nəinki ordu, eləcə də təhsil, səhiyyə və sosial problemlər müstəqilliyin 25-ci ilində özünün apogeyinə çatıb.\nAzərbaycanda ordu rəhbərliyində 3 il əvvəlki dəyişikliklərə qarşı yenə də ayağı protezli Ohanyan vasitəsilə çıxan Sarkisyan indi nədən Qarabağ müharibəsindəki səngər yoldaşlarını qurban verir? Axı generalların rütbəsini və başını üzməklə məsuliyyətdən tamamilə qaçmaq mümkün deyil.\nSon konstitusiya dəyişikliyi sayəsində onsuz da daxili demokratiyadan məhrum olan bir ölkədə parlamentli respublika modeli hazırkı idarəçilik üçün köhnə komandaya sonsuza qədər iqdidarda qalmağa imkan verir. Faktiki olaraq, yeni hökumət quran Sarksiyan orduda ona qarşı yetişən müxalifəti görməyə bilməzdi. Keçmiş veteranlar-döyüşçülər Səfilyanın timsalında polis idarəsinin binasını elə-belə ələ keçirməmişdilər. Lakin kəşfiyyat məlumatları prezidenti o qənaətə gətirirdi ki, Ali Baş Komandan kimi Sarkisyana qarşı silahlı mübarizə baş qaldırsa,ordu onun tərəfində durmayacaq. Çünki Ohanyan hazırki idarəçiliyin korrupsioner mahiyyətini özündə əks etdirirdi və prezidentin müdafiə nazirini günahlandırmağa mənəvi haqqı yox idi.\nİndi Sarksiyan cəmiyyətdə onun kölgəsi adlandırılan bir adamı – Vihen Sarksiyanı Azərbaycana qarşı nazir təyin edir. Bəli, sonuncu ifadələr tamam yerindədir, çünki daha çox dövlət quruculuğu və beynəlxalq münasibətlər üzrə ixtisaslaşmış bir adam müharibə vəziyyətində olan bir ölkənin silahlı qüvvələrinə rəhbər gətirilərkən nəzərə alınan ən mühüm amil Qarabağdır. Bununla belə, 4 günlük maharibədən sonra uğursuzluğun bütün erməni cəmiyyətində hüzn və çıxılmazlıq xofunu yaratdığı günlərdə məsələn, Vitaliy Balasanyanın “yüz minlərlə azərbaycanlını məhv edə biləcəkləri” bəyatını verməsi gələcək təyinatlarda məhz “qırğı”ların qalib gələcəyini deməyə əsas verirdi. Xatırladaq ki, Qarabağ ordusunda “nazir müavin”inə çevrilən və Şuşada doğulmuş sözügedən general siyasi iddialarına görə-parlament seçkilərində fəal iştirakına baxmayaraq, Azərbaycan üzərində tam və hərtərəfli qələbəni bilən amansız sərkərdə obrazına işləməklə hansı vəzifəni hədəflədiyini görmək o qədər də çətin deyildi. Balasanyan son illər mediaya yetərincə sərmayə qoyur, erməni cəmiyyətində geniş təbliğ olunurdu. Lakin Sarksiyanın hesabı başqaydı və o, ön cəbhədəki yerdəyişmələrlə Qarabağ klanını təzədən hakimiyyətə qaytarmağın təhlükəsini yaxşı bilirdi. Söhbət prezidentin özünün taleyindən gedəndə başqa hesablar bir qırağa atılır.\nDoğrudur, Qarabağda qan tökmüş və rütbələrini-sinələrini azərbaycanlıların qətli hesabına orden-medallarla bəzəmiş ordu üçün son təyinatı-əslində siyasi qərarı həzm elətdirmək o qədər də asan olmayacaq. Bəli, Vihen prezidentə qarşı çox etibarlıdır və birinci şəxs də indi sədaqət sindromundan əziyyət çəkir, ona görə də qüvvələr nisbətini öz xeyrinə dəyişmək üçün bütün müxalif partiya və hökumətiçi qruplaşmalardan daha çox imkana malikdir. Lakin bunlar Azərbaycan qarşısında döyüşü udmaq üçün yetəlidirmi?\nErməni rəhbər son təyinatında ABŞ amilini də nəzərdən qaçırmayıb. Vihen Sarksiyan prezident Administrasiya rəhbəri olana qədər özünün daim irəliyə gedən zəngin keryerasında Birləşmiş Ştatların Taft Universitetində Fletçer Məktəbində hüquq və diplomatiya üzrə doktorluq təhsilini davam etdirib.Görünür, NATO sistemi ilə əməkdaşlıq qarşıdakı dövrdə erməni silahlı qüvvələrinin strateji xətlərindən biri olmalıdır. Lakin bütün silah arsenalı və hərbi-texnologiyası, həmçinin, təlim və taktiki planları Moskvaya tabe etdirlmiş bir ölkənin mülki diplomatiya generalını hətta Şimali Atlantika görəvlisi ilə əvəz etsən, hansı nəticəni almaq olar?\nƏn başçlıcası, Ermənistanda son hərbi-siyasi dəyişiliklərin Azərbaycana məğlubiyyətin nəticəsində baş verməsidir. Daha dəqiqi, yeni hökuməti aprel uğursuluğuna cavab reaksiyası saymaq olar. Deməli, kokofoniya üslubunda birinci olmaq nəticələrini verir. Amma vaxt vardı ki, itirlən növbəti rayonumuzun cəmiyyətdə doğurduğu ağır mənəvi-psixoloji depressiya fonunda biz yeni müdafiə nazirinə layiq görülürdük. Həmin vaxtlar Azərbycanın Ermənistan tərəfindən idarə oldundğunu kimsə iddia etsəydi, tamam haqlı görünərdi. Yoxsa, Rəhim Qaziyevin inşaat mühəndisliyi bir millətin səngər qazmaçılığından o yana yaramayacağı halda o, birdən-birə bütün generalların və əskərlərin cəsədlərini ayaqlayaraq, Azərbaycan Ordusunun başına çıxa bilərdimi? Gerçəkdən, bir fizikin hərbi rütbəsini indi xatırlayan kimsə varmı?\nVihen Sarksiyan Azərbaycanın aprel qalibiyyətini Ermənistanda növbəti dəfə təsdiq edən bir əməliyyatdır. 25 ildir Qarabağ ordusunun bizimlə savaşda yeganə qüvvə olduğunu deyən erməni siyasətçiləri “dörd günlük savaş”dakı yüzlərlə itkilərini Şuşada və Xankəndində deyil, Eçmiədzində yuyub basdıranda dəfn mərasimlərinə qatılan ordu rəhbərliyinin keşişlərin arxasında gizlənməsinin mümkün olmayacağını göstərirdilər.\nAdama deyərlər, əgər Azərbaycanın kiçik bir əyaləti-Qarabağ diyarı ona qarşı üsyana qalxıbsa, son altı ayda İrəvandakı ermənilərin siyasi və hərbi rəhbərliyinin qırğınının buaraya nə dəxli var?\nDeməli, Sarkisyan yeni müharibəyə qərar verir. Bir ölkə getdikcə daha çox sarkisyanlaşır. Prezident və müdafiə naziri təkcə eyni soyadı deyil, oxşar siyasi və hərbi taleyi seçirlər. Söhbət Azərbaycanla sürətlə silahlanma yarışına girməkdən gedir. Baxin, Ağdama gətirilən yeni texnikaları, ön cəbhədəki artilleriya qurğuları və yeni kəşfiyyat sistemləri yüz milyonlara dollara başa gələn yeni avantüranın nəticəsidir. Erməni xalqının boğazından kəsib silaha xərcləyən və onu milli inkişafını səngərdə-tankın-topun üstündə görən bir elita öz millətinin əsil qəbirqazanına çevrilir.\nBəli, Ohanyan getdi. O, Qarabağ müharibəsindən bir ayaqla çıxmışdı.Vihenin hər iki ayağı isə hələ ki, üstündədir. Lakin onun təmsil etdiyi dövlət Ohanyanın durumuna çox oxşayır.\nİkinci Qarabağ savaşı qaçılmaz olarsa, Sarkisyanın hər iki ayağını itirməyəcəyinə heç kəs zəmanət verə bilməz. Yeni nazir vaxtilə gənc soydaşları qarşısında diplomat kimi çıxış edərkən İsrailin keçmiş baş naziri Qolda Meerdən sitat gətirməyi xoşlayırdı.\nSuriya və İraqda hazırkı ağır müharibələrə qərq olan bir məkan vaxtilə fələstin-yəhudi savaşından əziyyət çəkərkən Meer deyirmiş ki, Yaxın Şərqə sülh o vaxt gələcək ki, ərəblər yəhudilərə nifrət etməkdən çox, öz balalarını sevməyi üstün tutacaqlar. İndi apokalipsis yeni erməni naziri qarşısında eyni sualı qoyur: Vihenin öz övladlarına sevgisi, azərbaycanlılara nifrətindən çox olmayacaq ki?\nÖncəki Baş prokuror təqdimat verdi, nazirlik bu dövlət qurumlarında yoxlama apardı – Korrupsiya + SİYAHI\nNövbəti “Hacı Məmmədov Cahangir Hacıyevin xanımını oğurlayandan sonra…”


Tramp senatorlara hesabat verməkdən yayınıb - Camal Xaşuqci işinin təhqiqi ilə bağlı\n09 Fevral 2019 - 13:13\nTramp senatorlara hesabat verməkdən yayınıb- Camal Xaşuqci işinin təhqiqi ilə bağlı\nABŞ Prezidenti Donald Tramp Səudiyyə Ərəbistanının vəliəhd şahzadəsi Məhəmməd bin Salman Əl Səudun jurnalist Camal Xaşuqcinin qətlində əli olub-olmadığı barədə Amerika Konqresinin senatorları qarşısında məruzə etməkdən yayınıb.\nAzərtac CNN telekanalına istinadla xəbər verir ki, Senatın xarici məsələlər üzrə komitəsi hələ oktyabrın 10-da vəliəhd şahzadənin Xaşuqcinin ölümündə əli olub-olmamasını müəyyənləşdirmək və 120 gün ərzində öz qərarı barədə qanunvericilərə hesabat vermək tələbi ilə Donald Trampa məktub ünvanlamışdı. Müəyyən olunmuş vaxt fevralın 8-də sona çatıb.\nABŞ administrasiyası isə öz növbəsində prezidentin sorğuya cavab vermək öhdəliyinin olmadığını bildirib. Ağ ev nəzdində milli təhlükəsizlik şurasında olan digər mənbənin sözlərinə görə, prezidentin müəyyən olunmuş vaxtda senatorların sorğusuna cavab vermək kimi hüquqi məsuliyyəti yoxdur.\nLakin Dövlət Departamenti gün ərzində senatorlara izahat məktubu göndərəcək. Məktubun mövzusu barədə məlumat verilmir. Administrasiyadakı digər mənbələr isə Trampın Xaşuqcinin qətli ilə bağlı qanunvericilərlə müzakirələr aparmağa davam edəcəyini və günahkarların məsuliyyətə cəlb edilmələri üçün tədbirlər görəcəyini deyiblər.\nXatırladaq ki, Camal Xaşuqci oktyabrın 2-də sənədləşmə ilə bağlı Səudiyyə Ərəbistanının İstanbuldakı Baş konsulluğuna gəlmiş və həmin vaxtdan itkin düşmüşdü. Oktyabrın 20-də Səudiyyə Ərəbistanının baş prokurorluğu jurnalistin diplomatik missiyada yaranmış mübahisə nəticəsində öldüyünü bildirsə də sonradan cinayətin planlı şəkildə törədildiyini, cəsədin isə hissələrə bölünərək diplomatik kompleksdən çıxarıldığını etiraf etmişdi.\nCamal Xaşuqci Ər-Riyadın siyasətinə qarşı tənqidi münasibəti ilə tanınırdı. 2017-ci ildə ABŞ-a köçən jurnalist “The Washington Post” qəzetində Səudiyyə Ərəbistandakı vəziyyətə dair analitik yazılarla çıxış edirdi.


Naxçıvan Muxtar Respublika Xəstəxanasının yeni veb-saytı yaradılıb - AZƏRTAC\nNaxçıvan Muxtar Respublika Xəstəxanasının yeni veb-saytı yaradılıb\nNaxçıvan Muxtar Respublika Xəstəxanasının yeni veb-saytı təqdim edilib.\nAZƏRTAC-ın Naxçıvan bürosu xəbər verir ki, təqdimat mərasimində çıxış edən xəstəxananın baş həkimi Zəbur Bağırov yeni sayt barədə ətraflı məlumat verib. Bildirib ki, nmrxestexanasi.az domenində yaradılan sayt dizayn, quruluş və məzmun baxımından zəruri tələblərə cavab verir. Yeni veb-sayt xəstəxananın fəaliyyətinin ayrı-ayrı istiqamətlərinin daha dolğun və operativ şəkildə ictimaiyyətə çatdırılmasını təmin edəcək.\nQeyd olunub ki, veb-saytın yaradılmasında əsas məqsəd muxtar respublika əhalisinin xəstəxana xidmətlərindən istifadəsini daha əlçatan etməkdir. Veb saytın ən üstün xüsusiyyəti Azərbaycan səhiyyəsində ilk olaraq QR kodlarla həkimlərin profillərinın paylaşılmasıdır. Belə ki, həkimlər tərəfindən vətəndaşlara təqdim edilən vizit kartların üzərindəki QR kodları smartfonlar vasitəsilə oxutmaqla onun haqqında məlumatları, o cümlədən həkimin müayinə və müalicələrini, göstərdiyi xidmətləri, həmçinin müayinə və müalicə videolarını, uğur və təcrübə faizini, əlaqə məlumatları kimi önəmli məlumatları almaq mümkündür.\nNaxçıvan Muxtar Respublika Xəstəxanasının veb-saytının üstünlüklərini diqqətə çatdıran xəstəxananın təcili yardım həkimi Hüseyn Əsgərov bildirib ki, saytda “Həkimlər”, “Şöbələr”, “Onlayn qəbul” “Xəstəxana haqqında”, “Sual-cavab”, “Xəstəxana ilə əlaqə”, “Məqalələr”, “Aksiyalar”, “Tədbirlər”, “Foto-qalereya” və “Video-qalereya” bölmələri yer alır. Saytın “Həkimlər” bölməsində xəstəxananın bütün həkimlərinin əlaqə vasitələri, onların fəaliyyət istiqamətləri, apardığı müayinə və müalicə prosesləri haqqında məlumat almaq, apardıqları müayinələrin və müalicələrin video və fotolarını onlayn izləmək mümkündür. Şöbələr bölməsində isə xəstəxananın bütün şöbələri haqqında məlumat almaq mümkündür.\n“Sayt vasitəsilə muxtar respublikada ilk dəfə olaraq onlayn qəbul sistemi qurulub. Artıq vətəndaşlar xəstəxananın saytına daxil olaraq vaxt itirmədən onlayn qaydada istədiyi həkimin qəbuluna yazıla biləcəklər. Həmçinin pasiyentlər həkimə onlayn qaydada sual, təklif və istəklərini çatdıracaqlar”, - deyən Hüseyn Əsgərov qeyd edib ki, saytda xəstəliklər, dərmanlar, xidmətlər barədə maarifləndirici məlumatlar da paylaşılır. Qan ehtiyacı hallarında və ya xəstəxanada aparılacaq aksiyalar barədə məlumatların paylaşılması əhalinin bu vacib informasiyaları daha asan və opertiv almalarına şərait yaradır. Smartfonlar vasitəsilə də istifadəsi mümkün olan saytın yaradılması muxtar respublika əhalisinin səhiyyə xidmətlərindən istifadəsini daha əlçatan edəcək.\nXəstəxananın veb-saytında yer alan digər bölmələr vasitəsilə vətəndaşlar koronavirus infeksiyası və koronavirusdan qorunma yolları haqqında məlumat ala biləcəklər.\nAZERTAG.AZ :Naxçıvan Muxtar Respublika Xəstəxanasının yeni veb-saytı yaradılıb


Yanvarın 20-də Bakıda və Abşeron yarımadasında dəyişkən buludlu olacağı, arabir tutulacağı, əsasən yağmursuz keçəcəyi gözlənilir. Səhər bəzi yerlərdə zəif duman olacaq. Şimal-qərb küləyi əsəcək, gündüz cənub-şərq küləyi ilə əvəz olunacaq. Gecə 1 dərəcə şaxtadan 2 dərəcəyədək isti, gündüz 6-9 dərəcə isti, Bakıda gecə 0-2, gündüz 6-8 dərəcə isti olacaq. Atmosfer təzyiqi 767 mm civə sütunundan 770 mm civə sütununa yüksələcək, nisbi rütubət gecə 65-75, gündüz 45-50 faiz olacaq.\nNaxçıvan Muxtar Respublikasında əsasən yağmursuz keçəcək. Gecə və səhər bəzi yerlərdə duman olacaq. Qərb küləyi əsəcək. Gecə 5-10, dağlıq ərazilərdə 12-15 dərəcə şaxta, gündüz 5-10 dərəcə isti olacaq.\nYuxarı Qarabağ: Xankəndi, Şuşa, Xocalı, Xocavənd, Qubadlı, Zəngilan, Laçın, Kəlbəcər, həmçinin Daşkəsən-Gədəbəy rayonlarında əsasən yağmursuz keçəcək. Gecə və səhər bəzi yerlərdə duman olacaq. Qərb küləyi əsəcək. Gecə 5-10 dərəcə şaxta, gündüz 0-5 dərəcə isti olacaq.\nQazax, Gəncə, Goranboy, Tərtər, Ağdam, Füzuli, Cəbrayıl rayonlarında əsasən yağmursuz keçəcək. Gecə və səhər bəzi yerlərdə duman olacaq. Qərb küləyi əsəcək. Gecə 0-5 dərəcə şaxta, gündüz 7-10 dərəcə isti olacaq.\nBalakən, Zaqatala, Qax, Şəki, Oğuz, Qəbələ, İsmayıllı, Ağsu, Şamaxı, Siyəzən, Şabran, Xızı, Quba, Xaçmaz, Qusar rayonlarında əsasən yağmursuz keçəcək. Gecə və səhər bəzi yerlərdə duman olacaq. Qərb küləyi əsəcək. Gecə 3-8 dərəcə şaxta, gündüz 3-8 dərəcə isti, dağlarda gecə 8-12, gündüz 0-3 dərəcə şaxta olacaq.\nMərkəzi Aran: Mingəçevir, Yevlax, Göyçay, Ağdaş, Kürdəmir, İmişli, Ağcabədi, Beyləqan, Sabirabad, Biləsuvar, Saatlı, Şirvan, Hacıqabul, Salyan, Neftçala rayonlarında əsasən yağmursuz keçəcək. Gecə və səhər bəzi yerlərdə duman olacaq. Qərb küləyi əsəcək. Gecə 2 dərəcə şaxtadan 3 dərəcəyədək isti, gündüz 7-10 dərəcə isti olacaq.\nMasallı, Yardımlı, Lerik, Lənkəran, Astara rayonlarında əsasən yağmursuz keçəcək. Səhər dağlarda duman olacaq. Şərq küləyi əsəcək. Gecə 0-3, gündüz 7-10 dərəcə isti, dağlarda gecə 0-5 dərəcə şaxta, gündüz 0-5 dərəcə isti olacaq.\n19 2019 22:35 - XƏBƏRLƏR


Oqtay Rzanın xatirəsinə • Faktinfo.az\n01 Sentyabr 2019, 21:53\nOqtay Rza ilə dostluğumuz 1978-ci il mart ayının 28-ə təsadüf edir.\nOnu mənimlə həmkəndlim Səlahəddin müəllim (Səlahəddin müəllim o vaxt APİ-nin biologiya fakültəsinin dosenti Hazırda Almaniyada yaşayır və biologiya elmi sahəsində dünyanın ən görkəmli alimlərindən sayılır) tanış eləmişdi. Uzun illər Səlahəddin müəllim və mən Oqtay Rza ilə dostluğumuza sadiq qaldıq. Son illər Oqtay Rza ilə Respublika Mətbuat Mərkəzində görüşərdim. Ölümündən bir neçə gün qabaq da Respublika Mətbuat Mərkəzində qabaqlaşdıq.\n85 illik yubileyi ilə bağlı yazdığı bir ərizədə iki qrammatik səhv getmişdi. O, mənim bilgisayarda nəsə yazdırdığımı görüb dedi: “Mirzə, olarmı operator xanım mənim ərizəmdə olan qrammatik səhvləri düzəltsin. Oxuyub deyərlər, Oqtay Rza həm müəllim olub, həm də şairdir. Amma sözləri düz yaza bilmir. Bu mənim üçün böyük nöqsan sayılar”. Gülümsəyib dedim: “Oqtay müəllim, hərif səhvləri kiçik nöqsanlardır. Buna dözmək olar. Kaş ki, böyük nöqsanlarımız olmasın”. Operator xanım ərizədəki səhvləri düzəldənədək Oqtay müəllimlə xeyli söhbət etdim. Bir-birimizin səhhəti ilə maraqlandıq.O, ayaqlarındakı və böyrəklərindəki ağrılardan gileyləndi. Sonra dedi: “Sənin böyrəyimə yazdığın o dərmanları hələ də almamışam”. “Niyə” - deyə soruşdum. Çünki sən yazdığın kağızı itirmişəm” - dedi. Oqtay müəllimin səhhətinə qarşı biganəliyinə dözməyərək dedim: “Yaxşı olar ki, siz uroloq həkimə müraciət edib, həkimin dediklərinə də əməl edəsiniz”. Osa mənə - “Mənim həkimim də, loğmanım da sənsən”. Bu dəfə nə yazsan, ona əməl edəcəyəm” - dedi. Mən həmin böyrək dərmanlarının adlarını kağıza yazıb Oqtay müəllimə verib, dedim: “Bil ki, bu dərmanları içərkən araq içmək olmaz”. Oqtay müəllim isə: “Yanacaq olmadan, dərmanlar fayda verməz. Bir də ki, mənlə araq içən çox dostlarıma da həkimlər araq içməməyi məsləhət görmüşdülər. Onlar da həkimlərin sözünlərinə əməl edərək araq içməyi tərgitdilər. Amma araq içməyi tərgidən kimi öldülər”. Mən də gülə-gülə dedim: “Oqtay müəllim, sizin o dostlarınıza araq içməməyi mən məsləhət bilməmişəm. Mən bu sözləri sizə deyirəm”. Oqtay müəllim ciddi tövr alaraq dedi: “Eləsə mən araq içə-içə öləcəyəm”. “Daha sorasını özün bilərsən” – deyə köksümü ötürdüm.\nElə həmin gün də Oqtay Rza ilə sağollaşıb rayona getdim. Bir neçə gündən sonra Bakıya qayıtdım. Sabahısı Mətbuat Mərkəzinə gələndə gördüm ki,orada lövhəyə Oqtay Rzanın şəkilini vurub, nəsə yazıblar. Elə bildim ki, Oqtay Rzanın 85 illik yubileyi ilə bağlı haradasa ədəbi məclis keçiriləcək. Odur ki, həmin məlumat lövhəsinə diqqətlə baxdım, gördüm ki, Oqtay Rzanın şəklinin üstünə “Allah rəhmət eləsin” sözləri yazılıb.\nDost itkisi ağır olduğundan dünya gözlərimdə qaraldı. Bədahətən bu bayatıları söylədim:\nHəmin gündən başlayaraq əziz dostum Oqtay Rzanın xatirəsinə həsr etdiyim “Biz üç dost idik” əsərini yazıram. Artıq bu əsərim başa çatmaq üzrədir. İnşallah, onu tezliklə Oqtar Rza sevənlərin diqqətinə çatdıracağam.\nİndi isə Allahdan Oqtay Rzaya rəhmət, ailəsinə, qohumlarına, dostlarına dözüm, səbir diləyirəm!!!


Ziya Rəcəbov: "Bəxtimiz gətirdi ki, "Novara" ilə eyni vaxtda "Yuventus"un oyunu oldu" - MÜSAHİBƏ | Report.az\nZiya Rəcəbov: "Bəxtimiz gətirdi ki, "Novara" ilə eyni vaxtda "Yuventus"un oyunu oldu" - MÜSAHİBƏ\nZiya Rəcəbov: "Bəxtimiz gətirdi ki, "Novara" ilə eyni vaxtda "Yuventus"un oyunu oldu" - MÜSAHİBƏ "Krasnodar"la oyunda "Azəryol" üçün mühafizə sistemi qurulacaq\n4 Mart , 2016 12:40\nBakı. 4 mart. REPORT.AZ/ Qadın voleybolçulardan ibarət "Azəryol" klubunun baş məşqçisi Ziya Rəcəbov Rusiyanın "Dinamo" (Krasnodar) komandası ilə CEV Kubokunun yarımfinal oyunları öncəsi müsahibə verib. Gənc mütəxəssis ilk olaraq İdman Araşdırmalar Mərkəzi ilə birgə təşkil etdikləri və "Report"un informasiya dəstəyi verdiyi jurnalistlərlə görüşdən danışıb...\n- Təəssüratlarım çox gözəldir. Təşkilati işlərdə müəyyən dəstəyimiz olsa da, voleybolun, "Azəryol"un təbliğatı üçün əlinizdən gələni edirsiniz. Jurnalistlərlə görüşə gəldikdə, oyunda seçilənlər vardı. Elə sənin özünü nümunə göstərərdim. Bu cür işə görə sizə "çox sağ ol" deyirəm.\n- Martın 8-də Krasnodarda "Dinamo" ilə görüş olacaq. Artıq oyunu təhlil etmisiniz?\n- Bir həftədir Krasnodar klubu ilə keçirəcəyimiz görüşü təhlil etməyə başlamışıq. Rəqibin 4 voleybolçusu Rusiya milli komandasının üzvüdür. Düzdür, daxili çempionatın son oyunda 10-cu yerdə gedən komandaya 1:3 hesabı ilə məğlub olublar. Amma həmin görüşdə müəyyən səbəblərdən - ya zədə, ya da bizimlə oyuna saxlamaq məqsədilə Tatiana Koşeleva oynamırdı. Səbəbini dəqiq bilmirəm. Amma hər bir oyunçu üçün ayrıca, detallarla işləyib, hazırlaşırıq.\n- Əvvəlki mərhələdə ilk oyunu evdə keçirdiniz. Bu komanda üçün üstünlükdür, yoxsa ilk görüş elə səfərdə olsa yaxşıdır?\n- Mənə elə gəlir ki, birinci səfər oyununun olması bizə sərf edir. Çünki İtaliyanın "Novara" klubunu burada 3:1 hesabı ilə məğlub etsək də, səfərdə güclü təzyiqlərə məruz qaldıq. Təəssüflər olsun ki, televiziya oyunu yayımlamadı. Onlar yayımın olmaması müqabilində hər hansı bir cərimənin ödənilməsinə də razı idilər. Səbəbini bilmirəm. Amma hakimlər də bizi çox sıxışdırırdı. Yarım saat oyuna gecikdirdilər, avtobus gec gəldi və bəzi avadanlıqlar vardı ki, bizə vermirdilər. Bütün bu təzyiqlərə baxmayaraq, qızlarımız orada döyüşkənlik nümayiş etdirdilər. Əslində hesab 1:1 olarkən, üçüncü seti də qazanmalı idik. Lakin bizim lehimizə olan 3-4 topu qarşı tərəfə verdilər. Xətt hakimləri lehimizə, baş hakim və ikinci hakim isə əleyhimizə qərar verdi. Həm də o cür güclü azarkeşlərin qarşısında oynamaq çox çətin idi. Bəxtimiz onda gətirdi ki, həmin vaxt İtaliyada "Yuventus"un oyunu vardı (Çempionlar Liqası, 1/8 final, "Bavariya" - 0:2) və bütün azarkeşlər ora yönəlmişdi. Amma 8 minlik zal yarıyadək dolmuşdu. Mənə elə gəlir ki, Rusiyada azərbaycanlılar bizə dəstək verəcəklər. Artıq diaspora ilə də danışmışıq. İtaliya klubu ilə müqayisədə bu dəfə səfər görüşü çətin olmayacaq. Sanki özümüzü evimizdəki kimi hiss edəcəyik.\n- Krasnodarda ermənipərəstlərin sayı da kifayət qədərdir. Hər hansı təxribatdan ehtiyat etmirsiniz?\n- Diaspora ilə sıx əlaqəmiz var. Düz deyirsiniz. Mənə də bu barədə çatdırıblar. Krasnodarda ermənilərin sayı azərbaycanlılardan bir qədər çoxdur. Lakin bu, ona dəlalət etmir ki, ermənilər oyun zamanı təxribat törətməlidir. Üstəlik, danışmışıq, bizim üçün mühafizə sistemi də qurulacaq.\n- Krasnodardan hansı nəticə ilə dönmək uğurlu sayılar?\n- Heç olmasa, 2 set götürsək, 1 xalla qayıtsaq, uğurlu nəticə olar. Belə olan halda Bakıda mərhələ keçmək mümkün olacaq. Mümkünsüz komanda yoxdur.\n- Cavab görüşü üçün qızıl set məsələsi də var...\n- Səfərdən bir xalla dönsək, bizə asan olar. Bunun üçün imkanlarımız var. Çünki Rusiya voleybolunda həmişə top qəbulu problemi olur. Yenə deyirəm, bəlkə də sonuncu oyunda Koşelevanı bizə saxladıqları üçün oynatmadılar. Biz hər detalın üzərində işləyirik. Yüksək voleybol oynayırlar ki, bu da bizə sərfəlidir. Biz onlara qarşı sürətli voleybol oynayacağıq. Üstəlik "Dinamo"da müdafiə problemi var. Bizdə Asiya və Avropa voleybolu qarışıq olduğu üçün müdafiəmiz onlardan hardasa 15-20 faiz daha güclüdür.\n- Sizi yalnız kiçik hesablı məğlubiyyət qane edər, yoxsa 0:3 və ya 1:3-ün revanşını da almaq mümkün olacaq?\n- Əslində döyüşün fərqi yoxdur. Yenə deyirəm, səfərdən bir xalla dönmək bizə sərfəlidir. Çünki burada 3 xal götürüb "qızıl set"ə ehtiyac olmadan mərhələ keçə bilərik.


Rəşad Sadıqov Amilin yığma perspektivindən danışdı » Football-plus.az\n06 mar 17:43liqa\n“Siz məni elə insan kimi tanıyırsız”?\nOlduqca maraqlı keçən “Sumqayıt” – “Qarabağ” qarşılaşmasından sonra 2 xal itirən çempionun kapitanı Rəşad Sadıqovun fikirlərini bilmək maraqlı idi. Jurnalistlərə ayaqüstü müsahibə verən təcrübəli futbolçu, həm də U-21-in baş məşqçisi təkcə bu matçla bağlı yox, gündəm mövzularından doğan sualları cavabladı. Təbii ki, öncə görüşlə bağlı danışdı: “Maraqlı oyun alındı. Səfərdə "Sumqayıt”dan üstün oynayacağımızı gözləmirdim. Demək olar, 90 dəqiqə oyuna nəzarət etdik. Rəqibin qapımıza vurduğu ikinci zərbəsi yadıma gəlmir. Bir zərbə oldu, o da qolla nəticələndi. Futbolçular yaxşı oynadılar. Oyunun təşkilatçılığı da yaxşı idi. Belə oyunda çox epizodlarımız oldu. Lakin qolla nəticələnmədi. Ümumilikdə 1 xal pis nəticə deyil.\n- Şanssızlıq "Qarabağ”ın 3 xal qazanmasına mane oldu?\n- Qol şanslarımız çox oldu. Oyunun əvvəllərində bu epizodlardan yararlana bilmədik.\n- İkinci hissədə azarkeşlərlə gərginlik yaşandı və olaya Samir Abasov da müdaxilə etdi. Bu, nə ilə bağlı idi? Söyüş söydü?\n- Xeyr. Söyüş yox idi. Sadəcə, söz dedi. Mən də ona fikrimi bildirdim.\n- Oyunun əvvəlində Ehtiram Şahverdiyev boş qapıya qol vura bilmədi. Digər epizodda isə "Sumqayıt" qol vursa da, hakim qeydə almadı. Sən isə "Sumqayıt"ın oyun ərzində cəmi bir qol epizodunun olduğunu deyirsən...\n- “Çərçivə”yə bir zərbə olub. Qol epizodunu isə bilmirəm. Mənə də maraqlıdı. Düzdü, oyunun əvvəlində Ehtiramın qol şansı oldu, istifadə edə bilmədi. Ümumilikdə “çərçivə”yə bir zərbələri oldu.\n- 36 yaşlı Rəşad Sadıqov Azərbaycan çempionatında gəzə-gəzə oynayır. Qəbul eləməsən də, belədi. Azərbaycan çempionatının səviyyəsi aşağıdı, yoxsa Rəşad Sadıqov o səviyyədədi ki, bu yaşda yaxşı oynayır?\n- Özüm haqda nəyisə şərh etməyim düzgün olmaz. Çempionat gərgin keçir. Komandalar mübarizə aparır. Hiss olunur ki, ikinci dövrədə daha da gücləniblər.\n- Meydanda baş məşqçisi olduğun U-21-in 3 futbolçusuna qarşı oynadın. Dünya praktikasında yəqin ki, belə hal yoxdu. Sanki onlar bəzi epizodlarda səndən çəkinirdilər ki, birdən zədələyərəm, milliyə düşmərəm...\n- Siz məni elə insan kimi tanıyırsız?\n- Yox, sadəcə, həmin futbolçuların beynində o düşüncə ola bilər...\n- Həmin futbolçularla rastlaşdığımı xatırlamıram. Mən daha çox Amil Yunanov və Cavid İmamverdiyevlə mübarizə aparırdım. Özümə qarşı güzəşt hiss etmədim. Bu, çox normal hissdi. Heyət açıqlananda U-21-in 3 üzvünü gördüyüm üçün çox sevindim. Ehtiram Şahverdiyev əvvəl də əsas heyətdə oynayırdı. Bu gün isə həm Bəhlul Mustafazadənin, həm də Xəyal Nəcəfovun oynaması məni sevindirdi. "Sumqayıt” kimi komandada U-21-dən üç futbolçu çıxış edir.\n- Onların oyunu sizi qane etdi?\n- Yaxşı mübarizə apardılar. Özlərini müsbət tərəfdən göstərə bildilər.\n- Amil Yunanovun da əsas millidə oynaması müzakirə olunur. Bu gün də qol vurdu. O, özünü sübut edə bilir?\n- Amil yaxşı futbolçudu. Ötən illərdə də yaxşı oynayıb. Düşünürəm ki, bir az da “artırsa”, baş məşqçi Qurban Qurbanovun diqqətini cəb edəcək. Hazırda Qurban müəllimin diqqətində olan futbolçudu. Onun geniş siyahısı var. Həmin siyahıda Amil də yer alıb. Yunanov çempionatımızda yaxşı hücumçulardan biridi. Son vaxtlar Samir Abasov da ondan şikayət edir. Hər şey futbolçunun özündən asılıdı. Hər bir baş məşqçi istəyər ki, ən yaxşı oyunçulardan istifadə etsin. Çünki nəticələrə o məsuliyyət daşıyır. Baş məşqçi də istəyir ki, nəticə yaxşı olsun. Belə şey fikirləşmir ki, bunu yox, o biri futbolçunu götürüm. Mən də məşqçiliyə başlamışam. İstəyirsən ki, ən yaxşı kimdisə, o oynasın. Doğma oğlun da olsa, onu kənara qoyursan. Başqasını oynadırsan ki, təki nəticə olsun. Fikirləşirəm ki, Amil və digər yerli futbolçular əzmkarlıq göstərməli, milliyə düşmək üçün mübarizə aparmalıdılar. Çünki hər birinin şansı var. Mən Qurban müəllimi yaxşı tanıyıram. Bilirəm ki, hər bir futbolçunun milliyə düşmək şansı var.\n- Ndlovun gedişindən sonra sanki Mahir Mədətov əvvəlki kimi oynamır. Bu gün də zəif çıxış etdi. Epizodlarda da ona etiraz etdiyini görürdük. Təkbaşına bu yükü daşıya bilmir, yoxsa başqa səbəblər var?\n- Mahir hələ cavandı. Ona təcrübəli olmaq üçün illər lazımdı. Ustalıq səviyyəsini daha da artmalıdı. Bu gün "Qarabağ”da hücumçu kimi oynamaq məsuliyyətli işdi. Bu, hər futbolçunun işi deyil. Mahir daha yaxşı formada olmalıdı. Mən özüm də o fikirdəyəm. Çalışır və mübarizə aparır, məşqlərdə də öz üzərində işləyir. "Qarabağ”da hücumda oynamaq üçün daha çox şey lazımdı. Mahir qış fasiləsinə qədər daha çox yarımmüdafiənin “solu”nda çıxış edirdi. Bu məqamın da təsiri var. Özünü fərqli hiss edir. Cinahda daha çox driblinq etmək şansı olurdu. Mən də bir epizodda ona iradımı bildirdim. Başqa iradım olmadı.\n- Həm də "Qarabağ”ın 19 yaşlılardan ibarət komandasının baş məşqçisisən. Komandanın "Sumqayıt”la oyunu təxirə salındı. Deyilənə görə, sənə görə təxirə düşüb ki, "Kəpəz"ə qarşı çempionat matçında oynaya biləsən.\n- Xeyr, elə deyil. Biz iki dəfə təklif etdik. Rəqib oynamaq istəmədi. Mən də onları başa düşürəm. Bu oyun Çempionlar Liqasına görə təxirə düşmüşdü. Sonra biz vaxt təşkil elədik. Lakin "Sumqayıt”ın əsas komandasının əvəzedicilərlə oyunu oldu. Bu da normal haldı. Gələn həftə növbəti tur üçün oynayacağıq. Bunun mənimlə heç bir əlaqəsi yoxdu. Təxirə salınmış oyun üçün iki komanda da razı olmalıdı. Biz də elə etmək istəyirik ki, hər ikimizə uyğun olsun.\n- Qış fasiləsindən sonra "Qarabağ” 4 oyunda 3 qol vurub. Bu, nə ilə bağlıdı?\n- Mən heç vaxt futbolu qolla dəyərləndirmirəm. Amma çoxları futbolu qol və nəticə ilə qiymətləndirir. Bu gün pis oynayıb, 2 qol vura bilərdik. Əminəm ki, bu halda çoxları "Qarabağ” yaxşı formadadı" deyəcəkdi. Bu gün "Sumqayıt”la səfərdə belə futbol oynadıq. Bu, mənim üçün çox önəmlidi. Qol da vurduq. Bəzi vəziyyətlərdən yararlana bilmədik. Bu isə futbolda olan hallardı. Məsələnin texniki tərəfidi. Güclü klublar da qol şanslarından istifadə edə bilmir. 4 oyunda qol fürsətlərimiz çox olub, amma istifadə edə bilməmişik. Əvvəllər də komandamızda belə hal olub. Biz o epizodlara görə Çempionlar Liqasının qrupundan da kənarda qalmışıq. Ötən mövsüm ikinci dövrəyə çox pis başladıq. Çox sayda xallar itirirdik. Yəni ilk dəfə deyil. İndi rəqiblər də güclüdü. "Sumqayıt” və "Kəpəz” çox yaxşı müdafiə olunurdu. Digər klubları da nümunə göstərmək olar. Hər zaman ikinci dövrə birincidən yaxşı keçir. Komandalar istəkli olur. Özlərini yaxşı tərəfdən göstərmək istəyirlər.\nU-19 liqasının oyunu Rəşad Sadıqova görə təxirə salınıb? Amil Samir Abasova haqq qazandırdı Prosineçki Almaniya ilə oyundan sonra Bakıya qayıdacaq


Şəhriyar Məmmədyarov dünyanın ikinci şahmatçısı oldu » Qlobal.Az\nŞəhriyar Məmmədyarov dünyanın ikinci şahmatçısı oldu\nAzərbaycanlı qrossmeyster Şəhriyar Məmmədyarov FİDE-nin cari reytinqində ikinci yerə yüksəlib.\nOxu.Az-ın xəbərinə görə, o, belə uğura imza atan ilk azərbaycanlı şahmatçı olub.\nBu gün Avropa çempionatında çexiyalı David Navara üzərindəki qələbədən sonra Ş.Məmmədyarov xallarının sayını 2801,5 çatdırıb. Bununla da, o, erməni Levon Aronyan (2799,9) və amerikalı Fabiano Karuananı (2799). qabaqlayıb\nHazırda Məmmədyarov yalnız dünya çempionu, norveçli Maqnus Karlsendən (2837) geri qalır.\nQeyd edək ki, bundan əvvəl heç bir azərbaycanlı şahmatçı FİDE reytinqində belə yüksək pilləyə qalxmamışdı.